title: Neopets: The Darkest Faerie

text: Pelissä ainoastaan Roberta osaa taikoa, mutta molemmat pelattavat hahmot voivat käyttää "mote"-nimisiä taianomaisia otuksia, joiden avulla erilaisia seurauksia kuten vihollisten myrkyttäminen ja valosäteiden luominen ovat mahdollisia. Taikuuden elementtiä on seistemän eri tyyppiä: tuli, vesi, ilma, maa, valo, pimeys ja "nova".


title: Neopets: The Darkest Faerie

text: "Petpet"-nimisiä pieneläimiä saa ruokkia niin, että ne seuraavat pelaajaa ja vaikuttavat taisteluihin eri tavoin kuten tekemällä näkymättömästä näkyvää ja parantamalla vammoja. Pelaajaa seuraamiseen käytetty aika riippuu sekä petpetin lajista että pelaajan ruokkimasta ruoasta.


title: Neopets: The Darkest Faerie

text: Neopets: The Darkest Faerie:n tapahtumat sijoittuvat Neopian maailmassa, jota asuttavat erilaisia Neopets-lajien antropomorfisia versioita. Seikkailu perustuu Neopetsin sivuston perustajan Adam Powellin kirjoittamaansa tarinaan.


title: Neopets: The Darkest Faerie

text: Kauan sitten synkkä keiju yritti ottaa valtakunnan haltuunsa ja rangaistukseksi hänet vangittiin Maraquanmeren pohjaan. Hänen nimensä poistettiin historiasta ja hänet muistetaan vain "synkimpänä keijuna". Tuhannen vuoden kuluttua loitsu murtuu ja keiju pääsee pintaan yrittämään taas hallita Neopiaa ja kostamaan keijukuningattarelle Fyoralle, joka vangitsi hänet tuhat vuotta sitten.


title: Neopets: The Darkest Faerie

text: Torin kotikaupungin ja leijuvan keijulinnan noitumisen jälkeen Roberta-niminen Acara ja edellä mainittu Tor-niminen Lupe lyöttäytyvät yhteen ja matkustavat yhdessä Brightvalen kuningaskuntaan varoittamaan kuningasta synkimmästä keijusta. Pian selviää, että kauan sitten keiju vangittiin Fyoran syvällä Meridellin kaupungin alla olevan taikasauvan avulla. Torin ja Robertan on nyt vapautettava naapurimaat loitsuista, soluttauduttava Meridellin linnaan päästäkseen maan alle, noudettava Fyoran muinainen taikasauva ja loppujen lopuksi vangittava synkin keiju ikuisesti.Kuusitoista-vuotias maatilan poika, keltainen sutta muistuttava lupe-olento. Tor unelmoi Meridellin ritariksi ryhtymistä. Eräänä päivänä, kun Tor on kaupungissa asioilla isänsä puolesta, hän pelastaa kerjäläisen varkaiden joukosta ja saa palkinnoksi salaperäisen amuletin. Monen seikkailun jälkeen Tor ryhtyy vihdoinkin ritariksi ja lähtee Illusenin Ahoon ("Illusen’s Glade") suorittamaan tehtävän. Siellä maakeiju Illusen varoittaa Toria pahasta läsnäolosta. Torin palattuaan Meridelliin hän näkee taivaalla tummavioletteja pilviä ja huomaa, että Meridellin kuningaskunta on synkimmän keijun hallussaan.Brightvalen Kuningas Haganin veljentytär, sininen kissaa muistuttava acara-olento. Robertan isä haluaa tyttärensä ryhtyvän diplomaatiksi, mutta hän harjoittelee salaa taikurin taitoja. Keijumaassa hän varoittaa Kuningatar Fyoraa Meridellissä olevista tummista pilvistä mutta yhtäkkiä synkin keiju hyökkää linnaan. Roberta ehtii pelastamaan vanhan eukon, joka antaa palkinnoksi amuletin ja määrää tämän etsimään toisen amuletin kantaja, sillä hän (Tor) voi auttaa. Jonkin ajan kuluttua Roberta tapaa Torin ja he lyöttäytyvät yhteen päihittämään synkimmän keijun.Jossain vaiheessa keiju oli yksi Altadorin Kahdestatoista Sankarista, mutta hän petti tovereitaan ja vangitsi kaupungin irralliseen olemassaolon tasoon. Taistelussa Kuningatar Fyoraa vastaan taikasauvaa ja erästä muinaista artefaktia käytettiin muuttamaan synkimmän keijun kiveksi, ja hänet vangittiin Maraquanmeren pohjaan. Ajan myötä taikasauva heikentyi ja loitsu murtui, ja synkin keiju pääsi vapaaksi tuhoamaan kaksi kuningaskuntaa kertaheitolla.Keijujen kuningatar ja Keijumaan hallitsija, Fyora on kaunis, viisas ja puhdassydäminen. Tuhat vuotta sitten hän vangitsi synkimmän keijun Maraquanmeren pohjaan taikasauvansa ja Jerdanan taikapallon avulla. Roberta ja hänen neuvonantaja Seradar tulee hänen luokse varoittamaan Meridellin taivaalla olevista tummista pilvistä, mutta yllättäen synkin keiju ilmestyy ja sieppaa kuningattaren.Altador on Altadorin kuningaskunnan perustaman Kahdentoista Sankarin johtaja. Altador esiintyy monta kertaa pelin aikana salaperäisenä ritarina ja paljastaa Torille ja Robertalle todellisen henkilöllisyytensä vasta silloin, kun he päättyvät hänen kadonneeseen kuningaskuntaan. Kun Tor ja Roberta vapauttaa kuningaskunnan synkimmän keijun vallasta, Altador antaa Torille miekkansa luottaen, että tämä voittaa synkimmän keijun vielä.Vanha eukko, joka antoi Robertalle amuletin, on itse asiassa Jerdana, yski Altadorin Kahdestatoista Sankarista, ja hänet pidetään Neopian suurimpana taikurina. Hän valitsi myös Torin kantamaan toisen amuletin mutta lähetti Kelland nimisen rosvon esittämään kerjäläistä ja testaamaan nuorta lupea. Jerdanan vapauttamisen jälkeen hän antaa Torille ja Robertalle Jerdanan pallon, jolla voi päihittää synkimmän keijun.Yksi Altadorin Kahdestatoista Sankarista, joka sai muut päästämään synkimmän keijun joukkoonsa tuhat vuotta sitten. Jerdanan määräyksestä hän esittää Torille kerjäläistä kokeilemaan tämän sydäntä. Tyytyväisenä Kelland antaa Torille salaperäisen amuletin.Yksi Altadorin Kahdestatoista Sankarista. Hän on Meridellin johtavia ritareita ja kouluttaa Torin taistelemaan.Yksi Altadorin Kahdestatoista Sankarista. Esiintyy siivoojana. Kun synkin keiju ottaa Meridellin linnan hallintaansa, hän toimittaa Torille poistumistien.Yksi Altadorin Kahdestatoista Sankarista. Esiintyy monta kertaa pelin aikana kiertelevänä kauppiaana.Kolme synkkää keijua, jotka palvelevat synkintä keijua. Fyoran taikasauvan avulla Tor ja Roberta voittavat heidät.Illusenin Ahon emäntä. Tor ja Roberta palauttavat hänelle taikakalun sen jälkeen, kun se varastettiin, ja Illusen antaa heille palkinnoksi keijumaapallon, jonka avulla voi ohittaa Meridelliin pääsyn kieltävän esteen.Synkimmän keijun palkkaama koiraa muistuttava gelert-olento, jonka tehtävä on tappaa Tor ja Roberta. Hän tuli hulluksi entisen rakastajan kuoleman vuoksi.Ihmissutta muistuttavien werelupejen kuningas ja Illusenin pitkäaikainen vastustaja. Hän hyökkäsi Illusenin Ahoon ja varasti Illusenin taikakalun, ja Tor ja Roberta voitti hänet hakeakseen sen takaisin. Edellisen hyökkäysyrityksen takia Illusen oli muuttanut kuninkaan dogglefox-olennoksi koko kuukauden ajaksi.Torin isä ja Meri-Acresin pormestari.Torin äiti, kiltti ja hellä.Torin vilkas pikkusisko.Meridellin pöyhkeilevä mutta oikeudenmukainen hallitsija.Brightvalen viisas hallitsija ja Skarlin isoveli. Lisäksi hän on Robertan setä ja välittää tästä syvästi.Brightvalen tuomioistuimen kuninkaallinen velho ja Robertan neuvonantaja. Synkin keijun ansiosta hän tuli noidutuksi, mutta myöhemmin pelastettiin.


title: Jouko Halmekoski

text: Jouko Antero Halmekoski (s.1937 Asikkala) on suomalainen kirjailija, joka asuu Asikkalan Kalkkisten kylässä. Puuteknikon koulutuksen saanut, teknisenä johtajana ja Askon henkilöstöhallinnossa elämäntyönsä tehnyt Halmekoski aloitti kirjailijanuransa verrattain myöhään, 69-vuotiaana. Kirjojensa lisäksi Halmekoski on tullut tunnetuksi lapsuuden pihapiiriinsä rakentamastaan yksityisestä Rauhan Temppeli -muistotemppelistä.


title: Jouko Halmekoski

text: Jouko Halmekoski aloitti kirjoittamisen muistelemalla elämänsä vaiheita. Hän on myös koonnut huutolaisten tarinoita teoksessaan "Orjamarkkinat - Huutolaislasten kohtaloita Suomessa". Hän ensimmäinen kirjansa on omaelämäkerta "Sotaorvon vala" (2006). Teoksessa Halmekoski kertaa tapahtumarikasta elämäänsä ja muistelee sodassa kaatunutta isäänsä. 2008 julkaistussa dokumenttiaineistoon pohjautuvassa romaanissaan "Kirkkonikkarin sydämellä" Halmekoski käsittelee sotaorpoutta ja Suomen maaseudun elämänmuodon muuttumista vuosien saatossa.


title: Jouko Halmekoski

text: Halmekosken vuonna 2011 ilmestynyt teos "Orjamarkkinat - Huutolaislasten kohtaloita Suomessa" kuvaa 25 huutolaisen elämäntarinan. Teostaan varten Halmekoski kiersi ympäri Suomea haastattelemassa huutolaisia.


title: ViiniTV

text: ViiniTV oli vuonna 2009 perustettu internetissä toimiva viinimedia, jonka Arto Koskelo ja Ilkka Sirén perustivat vaihtoehdoksi pysähtyneeksi kokemalleen suomalaiselle viinikulttuurille. Pienestä tuotannosta huolimatta kanava keräsi huomiota muun muassa Helsingin Sanomissa, Iltasanomissa, Viinilehdessä, We Love Helsingissä ja Voice TV:ssä. ViiniTV:n sohvalla nähtyjä vieraita ovat muun muassa Arto Nyberg, Rakel Liekki, Arman Alizad, Biisonimafia sekä kotimaiset hip hop artistit, kuten Loost Koos ja Kemmuru.


title: ViiniTV

text: ViiniTV:n sisältö oli videomuotoista. Videosisällöissä on nähty perinteisen viinikulttuurin kanssa yhteensopimatonta materiaalia, kuten samppanjapullon avaamista lumilaudalla, pornonäyttelijöitä, viininjuomista laskuvarjoliitelyn aikana sekä habanero-chilin ja viinin yhdistelyä.


Keski-Afrikan tasavallan jalkapallomaajoukkue on Fédération Centrafricaine de Football hallinnoima joukkue, joka edustaa Keski-Afrikan tasavaltaa jalkapallossa. Joukkue ei ole koskaan päässyt Afrikan-mestaruuskilpailuihin tai MM-kilpailuihin. Maajoukkue on perustettu 1961 ja FIFAan se liittyi 1964.


title: Tampereen Tradenomiopiskelijat

text: Tampereen Tradenomiopiskelijat ry (TTO) on opiskelijoiden muodostama ja ylläpitämä rekisteröity yhdistys. TTO ry on Tampereen ammattikorkeakoulun tradenomiopiskelijoiden ainejärjestö. Yhdistys toimii tradenomiopiskelijoiden paikallisena edunvalvojana Pirkanmaalla, joka neuvoo opintotuki- ja toimeentuloasioissa ja ajaa opiskelijoiden asioita edustajiensa välityksellä. TTO on yksi Tradenomiopiskelijaliitto TROL ry:n suurimmista jäsenyhdistyksistä. Yhdistyksen jäseniksi voivat liittyä kaikki Tampereen ammattikorkeakoulussa nuorisoasteen tradenomi- tai BBA -tutkintoa opiskelevat. Yhdistyksen jäseniin lukeutuu syksyllä 2016 yli 900 tradenomi- ja BBA-opiskelijaa.


title: Tampereen Tradenomiopiskelijat

text: Yhdistys on alun perin perustettu vuonna 1971 kauppaopiskelijoiden opiskelijayhdistykseksi (TKO). Vuonna 2008 syyskokouksessaan yhdistys päätti muuttaa nimensä virallisesti Tampereen Tradenomiopiskelijat ry:ksi.


title: Tampereen Tradenomiopiskelijat

text: TTO:n toiminta keskittyy suurimmaksi osaksi tradenomiopiskelijoiden edunvalvontaan ja vapaa-ajan toiminnan järjestämiseen. TTO ry valvoo Tampereen ammattikorkeakoulun tradenomiopiskelijoiden etuja aktiivisella opintososiaalisella toiminnalla sekä tukee tradenomitutkinnon rakenteellista ja laadullista kehittämistä Tampereen ammattikorkeakoulussa. Edunvalvonnan ohella TTO ry järjestää opiskelijoille vapaa-ajan toimintaa tukien näin tradenomiopiskelijoiden sosiaalista kanssakäymistä, hyvinvointia ja yhteishenkeä ja lisätäkseen tradenomitutkinnon tunnettuutta. Yhdistyksen toiminnasta vastaa yhdistyksen hallitus.


title: Olli Tuomarla

text: Olli Tuomarla (s. 30. kesäkuuta 1980) on suomalainen maalivahtivalmentaja ja entinen salibandymaalivahti. Hän on työskennellyt Kooveen maalivahtivalmentajana vuodesta 2012 lähtien. Tuomarla pelasi urallaan yli 200 liigaottelua.


title: Olli Tuomarla

text: Tuomarla aloitti uransa kaudella 1997–1998 KooVeessa. Joukkue putosi kauden päätteeksi I-divisioonaan, jonka jälkeen hän vietti seurassa kaksi kautta. Kolmen KooVee kauden jälkeen Tuomarla palasi takaisin Salibandyliigaan siirryttyään kaudeksi 2000–2001 Classiciin.


title: Olli Tuomarla

text: Neljän kauden tamperelaisia seuroja edustaneena Tuomarla siirtyi Lahteen Sbandyn riveihin I-divisioonaan. Hän vietti seurassa kaksi kautta, kunnes palasi takaisin Tampereelle ja Classiciin. Tuomarlan matka jatkui yhden kauden jälkeen Gunnersiin kaudeksi 2004–2005.


title: Olli Tuomarla

text: Gunners kauden jälkeen Tuomarla siirtyi vuonna 2005 Classiciin, jossa hän saavutti kaksi SM-hopeaa kausina 2006–2007 ja 2007–2008.


title: Olli Tuomarla

text: Huhtikuussa 2008 Tuomarla palasi KooVeen riveihin. Joukkue käytti aluksi nimeä G-Koovee kaudella 2008–2009, kun Gunners yhdistyi Kooveen kanssa. Tuomarla päätti uransa kauteen 2011–2012 ja siirtyi Kooveen maalivahtivalmentajaksi.


title: Carlos Aranda

text: Carlos Reina Aranda (s. 27. heinäkuuta 1980 Málaga, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Granadaa ja on pelipaikaltaan hyökkääjä.


title: Carlos Aranda

text: Aranda on yksi monista Real Madridin kasvateista, joka ei ole onnistunut noustessaan murtautumaan seuran edustusjoukkueeseen. Hän ei ole pelannut edustusjoukkueen paidassa yhtään sarjaotteluita, mutta teki ensiesiintymisensä kaudella 1999–2000 Mestarien liigan ottelussa Moldea vastaan. Kaudella 2000–2001 hän pelasi toisen ottelunsa edustusjoukkueessa, niin ikään Mestarien liigassa.


title: Carlos Aranda

text: Tammikuussa 2002 hän siirtyi sorialaisseura Numanciaan ja oli tärkeässä osassa, kun joukkue onnistui säilyttämään paikkansa maan toiseksi korkeimmalla sarjatasolla Segunda Divisiónissa. Hyvin sujuneen puolikautisensa jälkeen hän teki viisivuotisen sopimuksen Villarrealin kanssa. Aranda jäi kuitenkin uudessa seurassaan vähälle peliajalle ja niin hän palasi takaisin Numanciaan tammikuussa 2003.


title: Carlos Aranda

text: Kaudeksi 2004–2005 Aranda teki sopimuksen Sevillan kanssa. Ensimmäisessä UEFA Cupin ottelussaan 4. marraskuuta 2004 hän teki maalin saksalaista Alemannia Aachenia vastaan. Hän sai kohtalaisesti vastuuta ensimmäisellä kaudellaan, mutta toiselle kaudelle tehdyt hankinnat Javier Saviola, Luís Fabiano ja Frédéric Kanouté ajoivat hänet lopulta lainalle Albaceteen. Joukkue oli tuttu, sillä hän edusti sitä myös kaudella 2003–2004 ennen siirtymistään Sevillaan.


title: Carlos Aranda

text: Arandan toinen pesti albaceteläisseurassa ei sujunut kuitenkaan yhtä hyvin kuin edellinen, häntä syytettiin muun muassa epäurheilijamaisesta käytöksestä joukkueen sisällä. Myöhemmin hän kertoi joutuneensa pakonalaisena lehdistön eteen pahoittelemaan käytöstään.


title: Carlos Aranda

text: Vuodet 2006–2008 hän edusti Segunda Divisiónissa pelanneita Real Murcia ja Granada 74:ää. Ensimmäisellä kaudellaan Murciassa hän oli joukkueen toiseksi paras maalintekijä 11 osumallaan.


title: Carlos Aranda

text: Kaudeksi 2008–2009 hän siirtyi Numanciaan, joka oli noussut maan korkeimmalle sarjatasolle Primera Divisióniin neljättä kertaa historiansa aikana. Hän pelasi kauden aikana 20 ottelua ja teki niissä kuusi maalia.


title: Carlos Aranda

text: 16. heinäkuuta 2009 Aranda teki sopimuksen Osasunan kanssa. Osana kauppaa hyökkääjä Kike Sola matkasi sorialaisseuraan.


title: Hurjanhaka

text: Hurjanhaka on Kouvolan Korialla sijaitseva asuinalue. Hurjanhaassa on kerros- ja omakotitaloja.


title: Repe (paviaani)

text: Repe (1982 – 7. joulukuuta 2010) oli Korkeasaaren eläintarhan vaippapaviaanilauman johtajauros, josta tuli kansallinen kuuluisuus, kun se ja sen lauma lokakuussa 2004 uhattiin lopettaa. Lopetus jouduttiin julkisen kohun ja 30 000 nimeä keränneen kansalaisadressin vuoksi perumaan. Paviaanit joutuivat vähäksi aikaa evakkoon Palosaareen, ja lahjoitusvaroin apinoille rakennettiin 728 000 euroa maksaneet uudet tilat, joihin ne palasivat kesällä 2005. Vuonna 2010 huonokuntoinen Repe kuitenkin lopetettiin. Sitä ennen se menetti johtajanasemansa nuoremmalle urokselle, jonka nimeä Korkeasaari ei enää julkista.


title: Repe (paviaani)

text: Paviaanijohtajia nimettiin 1970-luvulla Venäjän keisarin mukaan, ja Korkeasaaren paviaaneja olivat silloin Nikolai ja Aleksanteri. Sittemmin paviaanit alettiin nimetä alkamaan vuosittain tietyllä samalla kirjaimella.


title: Repe (paviaani)

text: Vanhin naaraspaviaani, 28-vuotias Saimi, lopetettiin samaan aikaan kuin Repe, minkä jälkeen eläintarhaan jäi viisi paviaania. Ne kaikki on tarkoitus vähitellen lopettaa, eikä sinne enää oteta suuria afrikkalaisia nisäkkäitä.


title: Repe (paviaani)

text: Paviaanit siirrettiin helmikuussa 2013 hollantilaisen kädellisten hoitoon erikoistuneen AAP-säätiön hoiviin. Ne jouduttiin siirtämään, koska Suomessa olot ovat niille kylmät ja ne joutuivat siksi olemaan suuren osan vuotta sisätiloissa. AAP etsii niille sopivan eläintarhan etelämpää.


title: Repe

text: Repe tarkoittaa muun muassa seuraavia:


title: Väinö (täsmennyssivu)

text: Väinö, Wäinö ja Väiski tarkoittavat muun muassa seuraavia:


title: Väinämöinen (täsmennyssivu)

text: Väinämöinen ja Wäinämöinen tarkoittavat muun muassa seuraavia:


title: Furkan tunneli

text: Furkan tunneli on Alppien läpi kulkeva rautatietunneli Sveitsissä, Urin ja Wallisin kantoneiden rajalla, välillä Oberwald-Realp, reitillä Brig-Andermatt. Tunnelin pituus on 1 874 metriä ja se on korkeimmillaan 2 162 metrin korkeudessa. Alun perin tunneli on otettu käyttöön vuonna 1925. Tunneli jäi Furkan pohjatunnelin käyttöönoton myötä tarpeettomaksi vuonna 1982, mutta otettiin uudelleen käyttöön osana museorataa vuonna 2000. Tunnelin omistaa Dampfbahn Furka-Bergstrecke AG (DFB).


title: Furkan tunneli

text: Tunnelin liikenne on museoliikennettä, joka tapahtuu aikataulun mukaisesti kesäkuulta syyskuulle.


title: Hello World: The Motown Solo Collection

text: Hello World: The Motown Solo Collection on 71 kappaletta sisältävä kokoelmaboksi, joka julkaistiin 1. syyskuuta 2009. Se sisältää Michael Jacksonin neljä ensimmäistä sooloalbumia (vuosilta 1971–1975) sekä kappaleita, jotka julkaistiin hänen lähdettyään Motown Recordsista.


title: Nivelruston korjaushoito

text: Nivelruston korjaushoidon päämääränä on palauttaa nivelen pinnan lasirusto ennalleen mahdollisimman hyvin. Viime vuosikymmeninä kirurgit ja tutkijat ovat työskennelleet ahkerasti kehittääkseen kirurgisia rustonkorjaushoitoja. Vaikka kehitetyt hoitomuodot eivät palauta nivelrustoa täydellisesti ennalleen, jotkut uusimmat teknologiat antavat jo erittäin lupaavia tuloksia rustokudoksen parantamiseen traumaattisista tapaturmista ja rustosairauksista. Ne lievittävät kipua ja samanaikaisesti hidastavat vaurion edistymistä tai viivästyttävät huomattavasti tekonivelkirurgian tarvetta. Tärkeintä on, että nivelruston korjaushoidot auttavat potilaita palaamaan normaaliin elämäntyyliinsä; saamaan liikkuvuutensa takaisin, palaamaan töihin ja jopa harrastamaan liikuntaa jälleen.


title: Nivelruston korjaushoito

text: Vaikka eri nivelrustovaurion hoitomenetelmät poikkeavat teknologioiltaan ja kirurgisilta tekniikoiltaan, niillä kaikilla on yhteisenä päämääränä korjata nivelrusto. Varhaisimmista nivelen puhdistus- ja porausmenetelmistä on edetty rustoluusiirre- ja rustosolusiirremenetelmiin ja edelleen mesenkymaalisten kantasolujen käyttömenetelmiin.


title: Nivelruston korjaushoito

text: Kun nivelrustonkorjausmenetelmät eivät olleet vielä kovinkaan kehittyneitä, vaurioitunut nivel vain puhdistettiin irtokappaleista ja revenneet rustokielekkeet poistettiin. Menetelmä antoi vain lyhytaikaista apua, eikä se katkaissut nivelrikkokehitystä. Ennen tekonivelleikkausten yleistymistä käytettiin rustovauriokohdan verestämiseen poraustekniikkaa. Siinä poistettiin rustonalaisluun pintaosa ja porattiin noin 6 millimetrin reikiä vaurioalueelle. Verestyneelle alueelle kasvava säierustoinen kudos ei kestä suurta kuormitusta, joten hoidon tulokset olivat huonoja.


title: Nivelruston korjaushoito

text: Luukalvon ja kylkiruston pinnalta saatavalla rustokalvolla on kyky tuottaa rustoa, koska kyseisten kalvojen kasvukerroksessa olevilla kantasoluilla on kyky muuttua rustosolun kaltaisiksi soluiksi tietyissä olosuhteissa. Tässä menetelmässä tuhoutunut rusto poistetaan luuta myöten ja sitten ommellaan kalvosiirre peittämään vaurioalue. Muodostuvalla uudisrustolla on havaittu luutumisen ja rappeutumisen riski. Menetelmää ei suositella nykyisin kantavien nivelpintojen rustovaurioiden hoitoon.


title: Nivelruston korjaushoito

text: Tässä menetelmässä tehdään tähystyksessä pitkävartisella naskalilla rustopuutosalueelle luupinnan läpäiseviä 2 millimetriä halkaisijaltaan olevia reikiä 3–4 millimetrin välein. Irralliset rustokielekkeet ja tuhoutunut rustokudos poistetaan ja rustonalaisluun pinta verestetään. Reikien kautta rustokudokseen pääsee luuytimen mesenkymaalisia soluja ja kasvutekijöitä. Tehdyistä rei’istä vaurioalueelle kertyvän veren hyytyessä alkaa arpikudoksen muodostus. Syntyvä korjauskudos on säierustoista, joka on epävarma laajoille kuormittuneille pinnoille, mutta se kuitenkin estää rustovaurion laajentumisen. Mikromurtumamenetelmää suositellaan vain alle 1 senttimetrin halkaisijaltaan oleville rustovaurioille. Kun hoitoon yhdistetään oikea liikeharjoittelu, tutkimusten mukaan jopa 80 % potilaista voi hyötyä mikromurtumamenetelmästä.


title: Nivelruston korjaushoito

text: Rustoluusiirremenetelmässä voidaan käyttää joko luovuttajalta saatua tai potilaan omaa tervettä rustoluusiirrettä. Siirteen pitää olla tuore, sillä rustosolut eivät säily elävinä pakastetussa rustossa. Ongelmien vuoksi alkuperäinen menetelmä ei yleistynyt, mutta 1990-luvulla kehitetyillä nk. mosaiikki- ja sylinteriplastioilla on korjattu niin polven, nilkan kuin lonkankin pieniä rustovaurioita. Mosaiikki- ja sylinteriplastiassa rustoluusiirre otetaan potilaan omasta ehjästä kuormaa kantamattomasta nivelen osasta ja siirretään täyttämään vaurioitunut kohta lähes täysin. Loput vaurioalueesta korjautuu säierustolla. Rustoluusylinterit ovat yleensä halkaisijaltaan 3–10 mm ja korkeudeltaan 15–25 mm.


title: Nivelruston korjaushoito

text: 1990-luvulla esiteltiin rustosolusiirremenetelmä, jossa käytetään potilaasta eristettyjä rustosoluja vaurion korjaamiseksi. Aluksi tehdään tähystysleikkaus, jossa arvioidaan vaurion laajuus, ruston kunto ja otetaan vähän kuormittuvalta nivelpinnalta rustonäyte rustosolujen viljelyä varten. Rustosoluja viljellään soluviljelylaboratoriossa, jolloin niiden määrä lisääntyy 20–50-kertaisesti. Seuraavaksi tehdään avoleikkaus, jossa ensin vaurioitunut ruston osa poistetaan ja vaurioalue peitetään sääriluun etupinnalta otetulla luukalvolla, joka ommellaan paikoilleen. Kasvatetut rustosolut ruiskutetaan luukalvon alle muodostuneeseen taskuun. Kalvon tiiviys varmistetaan lopuksi ompeleilla ja kudosliimalla. Vasta 6–8 kuukauden kuluttua leikkauksesta muodostunut uusi rustokudos alkaa olla jähmeää ja 9–12 kuukauden kuluttua uudella rustolla on tyypilliset ruston biomekaaniset ominaisuudet.


title: Nivelruston korjaushoito

text: Käyttämällä synteettisistä tai luonnollisista biomateriaaleista valmistettuja kehikkoja rustosolujen kasvattamiseen ja niiden paikalleen asettamiseen rustovauriokohtaan voidaan luukalvon käyttö välttää. Luonnollisista materiaaleista kollageeni ja hyaluronaani ovat suosituimmat muun muassa siksi, koska ne kuuluvat normaalisti rustokudokseen. Synteettisistä materiaaleista kehikkojen valmistukseen on käytetty muun muassa polylaktidia ja polyglykolidia. Kudosten korjaamiseen tarkoitettujen kehikkojen tulee olla bioyhteensopivia, rakenteellisesti ja mekaanisesti vakaita ja niiden on tuettava käytettävien korjaussolujen leviämistä, kiinnittymistä, erilaistumista ja kypsymistä. Lisäksi kehikon hajoamisnopeus elimistössä tulee ottaa huomioon. Kehikoista voidaan tehdä myös kolmiulotteisia ruston korjausmatrikseja. Nanoteknologia mahdollistaa ruston normaalin huokoisuuden omaavien kehikkojen kehittelyn, jolloin korjauskudoksesta saadaan läheisesti normaalin hyaliinimatriksin kaltaista. Tavallisten rustosolujen siirtämisen lisäksi on pyritty kehittämään ruston kantasoluhoitoja, jossa käytetään mesenkymaalisia kantasoluja. Kondrogeenisten solujen lisääntymiseen ja erilaistumiseen vaikuttavia kasvutekijöitä, kuten transformoivia kasvutekijöitä, fibroblastien kasvutekijöitä ja luun morfogeneettisia proteiineja, on kokeiltu parantamaan rustosolusiirrehoitoja. "In vitro" tulokset ovat olleet lupaavia mm.  mesenkymaalisten kantasolujen erilaistamisessa rustosoluiksi, mutta kasvutekijöiden lyhyt puoliintumisaika elimistössä on aiheuttanut kehnoja kliinisiä tuloksia.


title: Brahmanpöllö

text:
Brahmanpöllö ("Athene brama") on pieni pöllöihin kuuluva lintu.
Linnulla on hyvin laaja esiintymisalue, eikä se ole uhanalainen. Sitä tavataan seuraavissa maissa: Bangladesh; Bhutan, Kambodža, Intia, Iran, Laos, Myanmar, Nepal, Pakistan, Thaimaa, Vietnam.


title: Brahmanpöllö

text: Brahmanpöllön pituus on noin 20 cm, ja se painaa 110 g. Naaras on aina hiukan suurempi. Se munii 3–4, jopa 5 valkoista munaa. Lintua on tutkittu biologisesti aika vähän.


title: Brahmanpöllö

text: Sillä on viisi alalajia:


title: Nyrkkeilyn sarja 60 kg kesäolympialaisissa 1952

text: Nyrkkeilyn 60 kg sarjaan Helsingin olympiakisoissa osallistui 27 nyrkkeilijää, joista jokainen edusti eri kansakuntaa. Ottelut käytiin 28. heinäkuuta - 2. elokuuta.


title: Elämäni parhainta aikaa

text: Elämäni parhainta aikaa on laulaja Jamppa Tuomisen "TV:stä tuttu" studioalbumi vuodelta 1982. Albumin on kustantanut Levytuottajat Oy. Äänittäjinä ovat toimineet Dan Tigerstedt Takomo-studiolla sekä Martin Brushane Studio Brushanessa. Levykannen ulkoasu on Timo Lotsarin suunnittelema ja valokuvan on ottanut Ilkka Jaakola. Musiikkikasetin kansipaperin on valmistanut Kirjapaino E. Kuronen Ky.


title: Pekka Halosen akatemia

text: Pekka Halosen akatemia on Keski-Uudellamaalla Tuusulassa sijaitseva kulttuurialan oppilaitos. Se on yksi Keuda Tuusulan koulutusyksiköistä. Kuvallisen ilmaisun koulutukseen erikoistuneessa yksikössä annetaan ammatillista toisen asteen kuvallisen ilmaisun perustutkintokoulutusta ja kansanopistokoulutusta. Nimi viittaa kuuluun Tuusulan taidemaalariin Pekka Haloseen.


title: Pekka Halosen akatemia

text: Pekka Halosen akatemiassa voi suorittaa kuvallisen ilmaisun perustutkinnon (kuva-artesaani) graafisen suunnittelun, kuva- ja mediataiteen sekä valokuvauksen osaamisaloilla. Opinnot kestävät 2 - 3 vuotta riippuen aikaisemmasta koulutuksesta.


Salibandyn maailmanmestaruuskilpailujen tähdistökentällinen valitaan MM-kisojen päätteeksi. Tähdistökentällinen on julkaistu vuodesta 1996 alkaen. Siihen nimetään jokaisen pelipaikan paras pelaaja: maalivahti, kaksi puolustajaa, kaksi laitahyökkääjää ja keskushyökkääjä.


title: Aamu toi ilta vei

text: Aamu toi ilta vei on iskelmälaulaja Jamppa Tuomisen kappale ja ensisingle vuodelta 1977. Levyn kustansi CBS Records Oy ja kappaleet April Music.


title: Aamu toi ilta vei

text: Singlen etiketissä Tuomisen nimi on vielä virallisessa muodossa Jarmo Tuominen.


title: Giovanni Rovetta

text: Giovanni Rovetta (n. 1595–1668) oli italialainen säveltäjä, joka loi uransa Venetsian Basilica di San Marcossa. Siellä hän toimi laulajana, soittajana, vuodesta 1627 Claudio Monteverdin avustavana "maestrona" ja vuodesta 1644 kuolemaansa "maestrona". Hänen tuotantoonsa kuuluu kaksi oopperaa, concertato-tyylin madrigaaleja ja runsaasti hengellistä musiikkia, kuten messuja.


title: Kâmpôt (maakunta)

text: Kâmpôt tai Kampot () on yksi Kambodžan 24 maakunnasta. Se sijaitsee maan eteläosassa, ja sen rajan muodostavat Siaminlahti, Vietnam ja Kêbin maakuntaoikeudet omaavaan kaupunki. Maakunnan pinta-ala on 4 873 neliökilometriä, ja sen asukasluku oli vuoden 2008 väestönlaskussa 585 110. Maakunta jakaantuu kahdeksaan piirikuntaan. Sen pääkaupunki on Kâmpôt.


title: In These Arms

text: In These Arms on yhdysvaltalaisen hard rock -yhtye Bon Jovin singlenä julkaistu hittikappale vuonna 1992 julkaistulta studioalbumilta "Keep the Faith". Kappaleen ovat kirjoittaneet laulaja Jon Bon Jovi, kitaristi Richie Sambora ja kosketinsoittaja David Bryan. Kappaleesta on kuvattu myös musiikkivideo.


title: In These Arms

text: Single oli yhtyeen toiseksi parhaiten menestynein single "Keep The Faith" -albumilta. Yhdysvalloissa se saavutti sijan 37 "Billboard Hot 100" -singlelistalla. Kanadan virallisella singlelistalla se oli sijalla 6 ja Yhdistyneessä kuningaskunnassa sijalla 9.


title: In These Arms

text: Kappale on tyypillinen heviballadi ja on hyvin samankaltainen yhtyeen toisen hittisinglen "I'll Be There For You" kanssa.


title: In These Arms

text: Kappaletta on soitettu aktiivisesti konserteissa jälleen vuoden 2005 jälkeen, kun se oli hetkellisesti poistettu settilistasta huimasta suosiostaan huolimatta.


title: Nadja Jnglin-Kamer

text: Nadja Jnglin-Kamer (o.s. Kamer, s. 23. heinäkuuta 1986) on sveitsiläinen alppihiihtäjä.


title: Nadja Jnglin-Kamer

text: Kamerin ensimmäinen kilpailu alppihiihdon maailmancupissa oli Santa Caterinan syöksylaskussa 7. tammikuuta 2005. Ensimmäisen pistesijansa hän saavutti Cortina d'Ampezzon supersuurpujottelussa tammikuussa 2008 oltuaan lopputuloksissa 25:s. Ensimmäisen palkintokorokepaikkansa Kamer saavutti Haus im Ennstalin syöksylaskussa tammikuussa 2010 oltuaan toinen. Toisen kerran hän pääsi palkintokorokkeelle oltuaan kolmas Cortina d'Ampezzon syöksylaskussa. Kaudella 2010–2011 hän sijoittui toiseksi Val d'Iseren ja kaudella 2011–2012 Garmisch-Partenkirchenin syöksylaskussa. Kaudella 2012–2013 hän oli kolmas Val d'Iseren syöksylaskussa.


title: Nadja Jnglin-Kamer

text: Vancouverin olympialaisissa 2010 Kamer oli syöksylaskussa 19:s. Garmisch-Partenkirchenin MM-kilpailuissa 2011 hän sijoittui supersuurpujottelussa 13:nneksi ja syöksylaskussa 14:nneksi. Schladmingin MM-kilpailuissa 2013 hän oli syöksylaskussa neljäs ja Vailin / Beaver Creekin MM-kilpailuissa 2015 seitsemäs.


title: Harri Laukkanen

text: Harri "Hara" Laukkanen (s. 5. huhtikuuta 1962) on lahtelainen rock-muusikko. Hän ryhtyi opiskelemaan rumpujen soittamista vuonna 1976. 1980-luvulta lähtien Laukkanen on toiminut pääasiassa laulusolistina ja sanoittajana mm. yhtyeessä Turo's Hevi Gee (1985-1991 ja 1994-2005). Nykyään hän laulaa ja sanoittaa yhtyeissä Tohtori Lounamo (2006-) ja Hara Laukkanen & Raaka Peli (2007-). Laukkanen on sanoittanut kappaleita jonkin verran myös muille artisteille sekä tehnyt tekstejä ja käsikirjoituksia TV-sarjoihin, mainoksiin jne.


title: Harri Laukkanen

text: Laukkanen kävi vuosina 1967-73 Pyhäniemen kansakoulua Hollolasta, mistä hän siirtyi vuosiksi 1973-78 Lahteen Salpausselän yhteiskouluun. Lukion Laukkanen suoritti vuosina 1978-81 Salpausselän lukiossa. Myöhemmin hän opiskeli vuosina 1984-87 Lahden Teknillisessä oppilaitoksessa talonrakennusta ja valmistui lopulta rakennusmestariksi.


title: Harri Laukkanen

text: Aluksi Laukkanen toimi rumpalina erilaisissa paikallisissa bändeissä, kuten Taxi, Jailbirds, Garrett yms. Hän oli sanoittanut jo nuoresta asti erilaisia hupilauluja harrastusmielessä; näihin lauluihin kuuluivat mm. kappaleet "Lokalinjalla", "Valomerkinajan blues", "Nahkatukka" sekä monet erilaisiin tilaisuuksiin sopivat kertakäyttörallit.


title: Harri Laukkanen

text: Laukkanen perusti Turo's Hevi Gee -yhtyeen syksyllä 1985 Teemu Nousiaisen, Pekka "Keppi" Heinäsen ja Ari Hukkasen kanssa. Yhtye sai jo ensimmäisen singlensä ("Olé! Olé! Saunotaan") myötä valtavan suosion.


title: Harri Laukkanen

text: Laukkasen aikana Turo's Hevi Gee julkaisi seuraavat pitkäsoitot:


title: Harri Laukkanen

text: Yllämainittujen albumien lisäksi yhtyeeltä on ilmestynyt monia kokoelmia. Kultalevyihin ovat yltäneet "Santapaperia" ja "Ei se mitn!". Kokoelmat "20 turointa" ja "20 vielä turompaa" ovat myyneet sekä kultaa että platinaa. Laukkasen aikaisia albumeja on myyty arviolta yhteensä 300 000 kpl. Keikkoja tehtiin yli tuhat. Laukkasen ja THG:n tiet erosivat loppusyksyllä 2005.


title: Harri Laukkanen

text: Vaikka Laukkasta yleisesti pidetäänkin THG-kautensa pääsanoittajana, niin totuus on kuitenkin, että yhtye teki ainakin hänen aikanaan tiivistä yhteistyötä luovalla puolella. Sanoitukset, biisi-ideat, show-muokkaukset jne. olivat ennen kaikkea hauskan vuorovaikutuksen yhteissumma, johon osansa antoi koko ryhmä aina roudareita myöten. Loistavat muusikot puolestaan hoitivat musiikilliset sovitukset, tuotannot jne. Keppi Heinänen ja Ari Hukkanen olivat varsinkin studioäänityksissä viimeistelystä vastaava kaksikko. Ulkopuolisia tuottajia ovat olleet usein levyjen äänittäjät: Jari "Drome" Karjalainen ("Santapaperia"), Jussi Niemi ("Elämää suurempi äänilevy"), Speedy Saarinen ("Putket mutkalla"), Jorma "Hämis" Hämäläinen ("Live! No sleep 'til Pitkämäki") Kuja Salmi ("Rock'n'rollia Gee-pisteestä"). Muita tuottajia ovat olleet Harri "Hate" Kinnunen, Pekka "Devil" Virtanen ja Kari "Pitkä" Lehtinen.


title: Harri Laukkanen

text: Vuonna 2006 Keppi Heinänen pyysi Laukkasta sanoittamaan suomeksi brittiläisen laulaja Dr. Feelgoodin kappaleita. Laukkanen otti työn vastaan,ja liittyi pian Kepin perustamaan Tohtori Lounamo -yhtyeeseen laulusolistiksi. Kyseinen yhtye julkaisi ensimmäisen pitkäsoittonsa "Koukussa" syksyllä 2010.


title: Harri Laukkanen

text: Vuonna 2007 mm. Irwinin lapset -yhtyeessä vaikuttanut, Laukkaselle tuttu lauluntekijä-basisti Petri "Pepe" Annala ehdotti Laukkaselle yhteistyötä, ja siten syntyi yhtye Hara Laukkanen & Raaka Peli. Yhtyeen nimi on Ilkka "Ile" Vainion antama, ja yhtye solmi levytyssopimuksen hänen kanssaan kesällä 2010 (AXR).


title: Harri Laukkanen

text: Mainittavimpia Laukkasen muille sanoittamia kappaleita:


title: Soulsation!

text: Soulsation! on neljän cd-levyn boksi, joka sisältää The Jackson 5 -yhtyeen kappaleita vuosilta 1969-1975. Neljäs levy sisältää harvinaisia ja ennen julkaisemattomia kappaleita, joista suurin osa tehtiin vuosien 1969-1972 välisenä aikana. NOTE: Track 9 was originally supposed to be the track "You're the Only One" (as it says on the back cover art), but was replaced at the last minute.


title: Mellunmäen Mellu

text: Mellunmäen Mellu on suomalaisen Kalle Fält Bandin ensisingle vuodelta 1976. Levy on ilmestynyt Philips-levymerkillä ja singlejä on valmistanut Suomessa Oy Finnlevy Ab. Osallisena on myös Fazer. Singlen molemmat kappaleet olivat mukana yhtyeen debyyttialbumilla "Tehtiinpä lauluja uusia" (Finnlevy FL 5009, 1977).


title: Poŭthĭsăt (maakunta)

text: Poŭthĭsăt tai Pursat () on yksi Kambodžan 24 maakunnasta. Se sijaitsee maan länsiosassa Tônlé Sab -järven rannalla. Lännessä sillä on rajaa Thaimaan kanssa. Maakunnan pääkaupunki on noin 26 000 asukkaan Poŭthĭsăt, joka sijaitsee 170 kilometriä maan pääkaupungista Phnom Penhistä luoteeseen. Maakunta on pinta-alaltaan Kambodžan neljänneksi suurin (12 692 km), ja sen asukasluku oli vuoden 2008 väestönlaskennassa 397 107. Poŭthĭsăt jakaantuu kuuteen piirikuntaan.


title: Matthew Mitcham

text: Matthew John ("Matt") Mitcham (s. 2. maaliskuuta 1988 Brisbane) on australialainen uimahyppääjä. Hän voitti vuoden 2008 Pekingin kesäolympialaisissa kultamitalin kymmenen metrin kerroshypyissä. Ponnahduslaudalla hän jäi kuudennelletoista sijalle. Hän teki Pekingissä olympiahistorian parhaan yksittäisen hypyn.


title: Matthew Mitcham

text: Vuonna 2010 Mitcham sai Kansainyhteisön kisoissa neljä hopeamitalia. Uinnin maailmanmestaruuskilpailuissa hän sai vuonna 2009 pronssia yhden metrin ponnahduslaudalla, ja uimahyppyjen maailmancupissa hän voitti kymmenen metrin kerroshypyissä kultaa vuonna 2010.


title: Matthew Mitcham

text: Mitcham aloitti urheilu-uransa trampoliinivoimistelijana. Hän on julkihomo ja johti vuoden 2009 Sydney Gay and Lesbian Mardi Gras -kulkuetta.


title: Vuoriketsaali

text: Vuoriketsaali ("Pharomachrus auriceps") on trogonien heimoon kuuluva eteläamerikkalainen lintu. Sen esiintymisalue käsittää Andien rinteet Venezuelasta ja Kolumbiasta Itä-Peruun ja Bolivian pohjoisosaan, sekä Panaman itäosan. Lajista tunnetaan kaksi alalajia. John Gould kuvaili lajin holotyypin Quitosta Ecuadorista vuonna 1842.


title: Dick Eve

text: Richmond Cavill "Dick" Eve (19. maaliskuuta 1901 Parramatta, Uusi Etelä-Wales – 13. maaliskuuta 1970 Concord, Uusi Etelä-Wales) oli australialainen uimahyppääjä. Hän voitti vuoden 1924 kesäolympialaisissa Pariisissa kultaa suorissa kerroshypyissä ja sijoittui lisäksi viidenneksi ponnahduslaudalla.


title: Mayaketsaali

text: Mayaketsaali, aikaisemmalta nimeltään kvesaali ("Pharomachrus mocinno") on trogonien heimoon kuuluva keskiamerikkalainen lintulaji. Pablo de La Llave kuvaili lajin holotyypin Meksikon Chiapasista ja Guatemalasta vuonna 1832. Mayaketsaali on Guatemalan kansallislintu. Lajista tunnetaan kaksi alalajia.


title: Mayaketsaali

text: Koiraan rinta ja yläosat ovat väriltään metallinhohtoisen vihreät. Vatsapuoli on punainen ja valkoinen. Naaras on ulkonäöltään vaatimaton. Koiraalle muodostuu pesimäaikana metallinhohtoinen lisäpyrstö, joka koostuu pyrstön neljästä pidentyneestä yläpeitinhöyhenestä. Lisäpyrstö ulottuu 60 senttiä pyrstönkärjen yli.


title: Mayaketsaali

text: Mayaketsaalin esiintymisalue ulottuu Meksikon eteläosasta Panamaan. Kuten muutkin trogonit, mayaketsaali pesii puunkoloihin. Koiras hautoo munia pää osoittaen ulospäin. Lisäpyrstö on liian pitkä pesäkoloon, joten se sojottaa sieltä ulos.


title: Alankoketsaali

text: Alankoketsaali ("Pharomachrus pavoninus") on trogonien heimoon kuuluva eteläamerikkalainen lintu. Sen esiintymisalue käsittää Amazonasin alueen itäisestä Ecuadorista, Kaakkois-Kolumbiasta, Koillis-Perusta ja Venezuelan etelä- ja itäosista Brasiliaan ja Pohjois-Boliviaan. Johann Baptist von Spix kuvaili lajin holotyypin Amazonasin Rio Negrolta vuonna 1824.


title: Jam Session Featuring Maynard Ferguson

text: Jam Session Featuring Maynard Ferguson on ko. yhdysvaltalaisen trumpetistin nimellä julkaistu monofoninen musiikkialbumi. Se kuuluu sarjaan The EmArcy Jazz Series ja se on julkaistu ensimmäisen kerran vuonna 1955. Uudelleenjulkaisija on Mercury Records kun Ferguson palasi suuren yleisön tietoisuuteen uudelleen vuonna 1977. Uudelleenjulkaistun LP-levyn takakannessa on nimeämättömän kirjoittajan tekemä esittelyteksti.


title: Jam Session Featuring Maynard Ferguson

text: Sivu 1


title: Jam Session Featuring Maynard Ferguson

text:
1. Our Love Is Here to Stay (G. & I. Gershwin)
Sivu 2


title: Jam Session Featuring Maynard Ferguson

text: 1. Air Conditioned (M. Ferguson)


title: Caroline Fletcher

text: Caroline ("Carol") Fletcher ("Metten"; 22. marraskuuta 1906 Denver, Colorado – 3. huhtikuuta 1998) oli yhdysvaltalainen uimahyppääjä. Hän edusti kotimaassaan Pasadena Athletic and Country Clubia. Vuoden 1924 kesäolympialaisissa Pariisissa hän sijoittui naisten ponnahduslaudalla pronssille; kulta- ja hopeamitalit saivat Betty Becker ja Aileen Riggin (molemmat myös yhdysvaltalaisia).


title: Caroline Fletcher

text: Vuonna 1924 Fletcher voitti kolmen metrin ponnahduslaudalla lisäksi AAU-tittelin.


title: Töyhtöketsaali

text: Töyhtöketsaali ("Pharomachrus antisianus") on trogonien heimoon kuuluva eteläamerikkalainen lintulaji. Sen esiintymisalue käsittää Andien rinteet Venezuelasta ja Kolumbiasta Peruun ja Bolivian läntiseen keskiosaan. Alcide d'Orbigny kuvaili lajin holotyypin Bolivian Yungasista vuonna 1837.


title: Kahviketsaali

text: Kahviketsaali ("Pharomachrus fulgidus") on trogonien heimoon kuuluva eteläamerikkalainen lintu. Sen esiintymisalue käsittää Kolumbian ja Venezuelan pohjoisosat. Lajista tunnetaan kaksi alalajia. John Gould kuvaili lajin holotyypin Pohjois-Venezuelasta vuonna 1828.


title: Kuubantrogoni

text: Kuubantrogoni ("Priotelus temnurus") on trogonien heimoon kuuluva Kuuban kotoperäinen lintu. Lajista tunnetaan kaksi alalajia, joista "vescus" elää vain Isla de la Juventudilla. Coenraad Jacob Temminck kuvaili lajin holotyypin Havannasta vuonna 1825.


title: Signe Johansson

text: Signe Dagmar Charlotta Johansson ("Engdahl"; 27. toukokuuta 1905 Tukholma – 9. toukokuuta 2010 Tukholma) oli ruotsalainen uimahyppääjä. Hän kilpaili vuoden 1924 kesäolympialaisissa Pariisissa, mutta jäi mitaleitta sijoittuen ponnahduslaudalla viidenneksi. Hän avioitui yleisurheilija Nils Engdahlin kanssa. Hän eli maailman vanhimmaksi olympialaisissa kilpailleeksi urheilijaksi.


title: Hispaniolantrogoni

text: Hispaniolantrogoni ("Priotelus roseigaster"), myös "Temnotrogon roseigaster", on trogonien heimoon kuuluva Hispaniolan saaren kotoperäinen lintu. Louis Jean Pierre Vieillot kuvaili lajin holotyypin Santo Domingosta vuonna 1817.


title: Lyijyhydroksidi

text: Lyijyhydroksidi eli lyijy(II)hydroksidi (Pb(OH)) on lyijy- ja hydroksidi-ionien muodostama epäorgaaninen ioniyhdiste.


title: Lyijyhydroksidi

text: Lyijyhydroksidin koostumus ja stabiilius on epäselvää. Usein oletetaankin, että kiinteässä muodossaan lyijyhydroksidi ei ole puhtaana kiinteässä olomuodossa stabiili vaan se on emäksistä lyijykarbonaattia 2PbCO·(Pb(OH)) tai lyijy(II)oksidin hydraattia PbO·xHO. Yhdiste liukenee hyvin huonosti veteen ja kuumaan paremmin kuin kylmään. Se liukenee myös happoihin ja väkeviin emäsliuoksiin muodostaen plumbaatti((II)- eli plumbiitti-ioneita.


title: Lyijyhydroksidi

text: Lyijyhydroksidia voidaan valmistaa saostamalla lyijypitoisesta liuoksesta esimerkiksi, lyijyasetaatista, emäksellä kuten natriumhydroksidilla. Hiilidioksidin läsnä ollessa muodostuu helposti emäksistä lyijykarbonaattia. Toinen tapa valmistaa yhdistettä on elektrolysoida emäksistä liuosta lyijyanodilla.


title: Lyijyhydroksidi

text: Lyijyhydroksidia voidaan käyttää elektrolyyttinä nikkeli-kadmium-paristoissa, katalyyttinä valmistettaessa syklododekanolia, valmistettaessa huokoista lasia, sähköneristepapereita ja säteilyltä suojaavana yhdisteenä.


title: The Paramounts

text: The Paramounts oli brittiläinen Procol Harumia edeltänyt yhtye, jonka perustivat vuonna 1962 Gary Brooker, Barrie (BJ) Wilson, Robin Trower ja Chris Copping. Yhtyeen juuret olivat kuitenkin jo vuonna 1959 pidetyssä yhtyekilpailussa.


title: The Paramounts

text: Yhtye soitti Chuck Berryn tyylistä rock and rollia ja teinipoppiakin. Vuonna 1963 The Rolling Stones jopa mainitsi yhtyeen parhaaksi englantilaiseksi rhythm and blues -yhtyeeksi.


title: The Paramounts

text: Paramounts levytti heikosti menestyneitä singlejulkaisuja Parlophone-levymerkille ja syyskuuhun 1966 tultaessa yhtye ansaitsi elantonsa Sandy Shawn taustayhtyeenä. Paramounts lopetti toimintansa, kun vuonna 1967 Gary Brooker tapasi Keith Reidin, ja Procol Harum perustettiin.


title: The Paramounts

text: Paramountsin hajottua Robin Trower liittyi yhtyeeseen The Jam ja Barrie Wilson yhtyeeseen George Bean and The Runners. Chris Copping oli lähtenyt yhtyeestä jo aiemmin yliopisto-opintojen vuoksi. Myöhemmin Wilson ja Trower liittyivät Procol Harumiin ja olivat mukana jo sen vuoden 1967 esikoisalbumilla "Procol Harum". Myös Copping liittyi Procol Harumiin ja oli mukana vuoden 1970 albumilla "Home", joka oli käytännössä The Paramountsin paluu levytysstudioon.


title: Kirpitšnikov

text: Kirpitšnikov on venäläinen ja juutalainen sukunimi. Se voi viitata useampaan henkilöön:


title: Lauri Vierimaa

text: Lauri Vierimaa (s. 12. heinäkuuta 1989 Helsinki) on suomalainen pesäpalloilija, joka edustaa Hyvinkään Tahkoa kauden 2015 loppuun asti kestävällä sopimuksella. Vierimaa edustaa Tahkoa silti vielä kausilla 2016 ja 2017. Hän voitti SM-kultaa Tahkossa kaudella 2007.


title: Lauri Vierimaa

text: Vierimaa aloitti pesäpallon vuonna 2000. Vierimaa aloitti uransa 2005 Tahkon riveissä Suomensarjassa. Jo kahden vuoden kuluttua siitä hän teki debyyttinsä Hyvinkään Tahkon edustusjoukkueen riveissä Superpesiksessä. Vierimaa voitti seurassa Suomen mestaruuden 2007. Silloin hän pelasi pääosan kaudesta Suomensarjassa ja Riihi-Pesiksen riveissä Ykköspesiksessä, mutta Vierimaa pelasi kauden aikana myös ensimmäisen ottelunsa Superpesiksessä. Kaudet 2008 ja 2009 Vierimaa pelasi sekä Tahkon edustusjoukkueessa että Jokioisten Koetuksessa Ykköspesiksessä. Hän pääsi säännöllisesti Tahkon kokoonpanoon 2010. Seuraavana vuonna hän pelasi seurassa numerolla yksi. Kaudella 2012 Vierimaa ylsi runkosarjan etenijätilaston kolmanneksi. Hän pääsi myös ensimmäistä kertaa Itä–Länsi-otteluun. Vierimaa oli kuitenkin runkosarjan lopun sekä pudotuspelien ajan loukkaantuneena. Vierimaa kärsi alaraajavammasta. Sarjatauolla 2012-2013 Vierimaa solmi Tahkon kanssa kauden 2015 loppuun asti kestävän sopimuksen. Kaudella 2013 hän pääsi toistamiseen Itä–Länsi-otteluun. Hän sijoittui kauden päätteeksi etenijätilaston kuudenneksi. Vierimaa pelaa ykkösvahtina ja siepparina sekä sisällä etenijänä. Hän on ammatiltaan hienomekaanikko.


title: Namaka

text: Namaka eli (136108) Haumea II on kääpiöplaneetta Haumean sisempi ja pienempi kuu. Se on nimetty Nāmakan, yhden Haumean tyttäristä mukaan. Ennen nimeämistään kuu tunnettiin tunnuksella S/2005 (2003 EL61) 2. Toinen Haumean kuista on nimeltään Hi'iaka.


title: Namaka

text: Namaka löydettiin 30. kesäkuuta 2005 ja löytä julkistettiin 29. marraskuuta 2005.


title: Namaka

text: Namaka on vain 1,5 prosenttia niin kirkas kuin kääpiöplaneetta Haumea, jota se kiertää. Sillä vaikuttaa silti olevan samanlainen albedo kuin Haumealla. Namakan halkaisija on noin 170 kilometriä.


title: Hiʻiaka

text: Hiʻiaka tai Hi'iaka on transneptunisiin kohteisiin kuuluvan kääpiöplaneetta Haumean suurempi ja ulompi kuu. Se tunnetaan myös nimellä (136108) Haumea I. Kuu sai nimensä havaijilaisen mytologian jumalatar Haumean tytär Hiʻiakan mukaan. Ennen nimeämistään kuu tunnettiin tunnuksella S/2005 (2003 EL61) 1. Hiʻiakan löysivät A. Bouchez, M. Brown, R. Campbell, J. Chin, M. van Dam, S. Hartman, E. Johansson, R. Lafon, D. Le Mignant, P. Stomski, D. Summers, P. Wizinowich, C. Trujillo ja D. Rabinowitz 26. tammikuuta vuonna 2005. Kuun keskietäisyys Haumeasta on noin 49880 ± 198 kilometriä ja sen läpimitta on noin 320 km. Toinen Haumean kuista on nimeltään Namaka.


title: Riku Rantanen (pesäpalloilija)

text: Riku Rantanen (s. 12. lokakuuta 1977) on suomalainen pesäpalloilija, joka edustaa kaudella 2014 Hyvinkään Tahkoa. Hän pelaa lukkarina ja kotiuttajana. Siviiliammatiltaan Rantanen on autokauppias. Rantanen on voittanut Tahkossa SM-kultaa kaudella 2007. Sen lisäksi hänellä on kolme hopeaa ja yksi pronssi.


title: Riku Rantanen (pesäpalloilija)

text: Lahden Mailaveikkojen kasvatti Rantanen pelasi ensimmäiset pelinsä Superpesiksessä 1996 Hyvinkään Tahkossa. Seuraavaksi kaudeksi Tahko lainasi hänet Hämeenlinnan Paukkuun. Rantanen edusti Tahkoa muutaman vuoden, kunnes siirtyi kaudeksi 2000 Oulun Lippoon. Rantanen pelasi kaudet 2003-2004 Kinnarin Pesiksessä. Seura putosi kauden 2004 jälkeen Superpesiksestä, jolloin Rantanen palasi takaisin Tahkoon 2005 ja pelasi seurassa kuusi kautta. Rantanen saavutti mestaruuden 2007. Rantanen on myös valittu vuoden parhaaksi lukkariksi kahdesti (2003 ja 2007). Hän on pelannut Itä–Länsi-ottelussa viisi kertaa, viimeksi 2012.


title: Riku Rantanen (pesäpalloilija)

text: Rantanen ilmoitti siirtyvänsä Tahkosta Kouvolaan kaudeksi 2011. Hän solmi seuran kanssa kahden vuoden sopimuksen. Rantanen kärsi kuitenkin kauden aikana pitkistä siirtymistä kotoa Hyvinkäältä Kouvolaan. Seurauksena siitä hän oli henkisesti kulunut loppuun. Hän purki sopimuksensa kauden jälkeen ja palasi takaisin Hyvinkään Tahkoon. Rantanen solmi seuran kanssa kaksivuotisen sopimuksen kahden vuoden optioilla. Pudotuspeleissä kaudella 2013 Tahko hävisi Joensuun Mailalle voitoin 3-2. Rantasen osalta pudotuspelit sujuivat kuitenkin hyvin, sillä hänet palkittiin kolmessa ottelussa Tahkon parhaana ja yhdessä hän sai kakkospalkinnon. Rantanen oli kauden aikana kärsinyt alaraajavammasta. Sen jälkeen hän kuitenkin palasi takaisin Superpesiksen huipulle. Kauden 2013 päätteeksi Rantanen solmi Tahkon kanssa 1+1 vuoden jatkosopimuksen.


title: Kirkas jättiläinen

text:
Kirkas jättiläinen on luminositeettiluokan II tähtityyppi, joka on suurempi kuin jättiläiset mutta pienempi kuin ylijättiläiset. Luokka käsittää jättiläistähdet, jotka ovat poikkeuksellisen kirkkaita mutta eivät tarpeeksi massiivisia, että ne luokiteltaisiin ylijättiläisiksi.
Kirkkaita jättiläistähtiä ovat esimerkiksi:


title: Olli Lehtola

text: Olli Lehtola (s. 8. helmikuuta 1977 Imatra) on suomalainen pesäpalloilija, joka päätti uransa kauden 2011 jälkeen. Hän palasi kasvattajaseuraansa Imatran Pallo-Veikkoihin keväällä 2014.


title: Olli Lehtola

text: Vuonna 1994 Lehtola pelasi ensimmäiset ottelunsa Superpesiksessä 17-vuotiaana Imatran Pallo-Veikoissa. Lehtola edusti seuraa vuodet 1994–2002 ja 2005–2006. Hän pelasi myös Puijon Pesiksessä (2003–2004 ja 2007) ennen siirtymistään Kouvolan Pallonlyöjiin. Lehtola edusti Kouvolaa kaksi vuotta, kunnes päätti lopettaa kauden 2009 jälkeen. Hän kuitenkin pyörsi päätöksensä ja teki vielä sopimuksen Hyvinkään Tahkon kanssa. Hän edusti Tahkoa kaksi kautta kunnes loukkasi kauden 2011 lopussa polvensa ja päätti lopettaa uransa. Hän pelasi Superpesiksessä 302 ottelua, joissa löi 359 juoksua, 30 kunniajuoksua ja 1201 kärkilyöntiä.


title: Olli Lehtola

text: Lehtola voitti yhden mitalin Superpesiksessä Kouvolan Pallonlyöjien sijoittuessa vuonna 2009 toiseksi. Hän osallistui Itä-Länsi-otteluun kahdesti. Lehtola pelasi kotiuttajana ja kopparina.


title: Riku Tainio

text: Riku Tainio (s. 14. toukokuuta 1982 Hyvinkää) on suomalainen pesäpalloilija, joka edusti kaudella 2012 Jokioisten Koetusta. Tainio voitti SM-kultaa kaudella 2007 Hyvinkään Tahkon riveissä.


title: Riku Tainio

text: Hyvinkään Tahkon kasvatti Tainio pelasi ennen uraansa Superpesiksessä Riihi-Pesiksessä kaudet 2001-2003. RiiPestä Tainio siirtyi Vihdin Palloon, josta hän siirtyi yhden kauden jälkeen Järvenpään Pesikseen. Yhden Järvenpäässä pelatun kauden jälkeen hän kuitenkin palasi kasvattajaseuraansa Tahkoon. Tainion ura Superpesiksessä alkoi 2006 Hyvinkään Tahkossa. Hän voitti seuraavana kautena Suomen mestaruuden seuran riveissä. Tainio edusti Tahkoa kauteen 2009 asti, jolloin hän siirtyi Jokioisten Koetukseen. Hän kuitenkin palasi takaisin Tahkoon vuoden visiitin jälkeen. Kauden 2011 jälkeen Tainio siirtyi takaisin Jokioisiin, koska hän ei halunnut käyttää pesäpalloon niin paljoa aikaa.


title: Riku Tainio

text: Tainio pelasi ensimmäiset ottelunsa Suomensarjassa 2001. Hän pelaa jokerina.


title: Empire State of Mind (Alicia Keys)

text: Empire State of Mind [Part II] Broken Down on toinen single Alicia Keysin viidenneltä albumilta The Element of Freedom (2009). Se on jatko-osa Jay-Z:n kanssa levytetylle hittikappaleelle "Empire State of Mind". Single julkaistiin virallisesti vain Englannissa, missä siitä tuli tähän mennessä Keysin menestynein single. Kappale nousi listoille myös muissa maissa.


title: Empire State of Mind (Alicia Keys)

text: "Empire State of Mindin" menestyksen myötä Keys päätti tehdä kappaleesta oman versionsa. Kappaleen levyttämisestä Keys sanoi seuraavaa:


title: Vladimir Kirpitšnikov

text: Vladimir Vasiljevitš Kirpitšnikov (, 7. heinäkuuta 1903 Simbirsk – 28. elokuuta 1950 Moskova) oli neuvostoliittolainen divisioonan komentaja toisen maailmansodan aikana. Hän oli arvoltaan kenraalimajuri ja toimi sekä talvisodassa että jatkosodassa Neuvostoliiton 43. jalkaväkidivisioonan komentajana. Kirpitšnikov oli ainoa kenraalin arvoinen suomalaisten saama sotavanki talvi- ja jatkosotien aikana.


title: Vladimir Kirpitšnikov

text: Kirpitšnikov valmistui kadettina Uljanovskin jalkaväkikoulusta vuonna 1925. Hän palveli Leningradin 11. jalkaväkidivisioonan ensin joukkueenjohtajana tämän jälkeen komppanianpäällikkönä sekä lopulta pataljoonankomentajana vuoteen 1937 asti. Kirpitšnikov osallistui Espanjan sisällissotaan rykmentin esikunnan komentajana, jossa tehtävässä hänet palkittiin punaisella tähdellä. Kirpitšnikov nimitettiin 43. jalkaväkidivisioonan komentajaksi 23. elokuuta 1939.


title: Vladimir Kirpitšnikov

text: Talvisodan loppuvaiheella maaliskuussa Kirpitšnikov komensi 43. jalkaväkidivisioonaa Viipurinlahden taistelussa. Hyökkäysjoukot saivat haltuunsa pääosan Uuraan saarista 9. maaliskuuta ja etenivät seuraavana päivänä Viipurinlahden länsipuolelle. Sodan loppuun mennessä joukot eivät kuitenkaan päässeet tavoitteisiinsa verisissä saaristotaisteluissa. Neuvostoliittolaisia divisioonia (42.D, 43.D, 113.D.) oli vastassa Johan Arajuuren johtama suomalaisten 4. divisioona. Kirpitšnikov palkittiin komentajuudestaan punaisella lipulla.


title: Vladimir Kirpitšnikov

text: Ennen jatkosotaa Kirpitšnikov suoritti opintoja Frunzen sotilasakatemiassa, jossa valmentauduttiin korkeimpaan toimituspäällystöön. Jatkosodassa 43. jalkaväkidivisioona kuului osana Neuvostoliiton 50. armeijakuntaa ja se sai tehtäväkseen Viipurin seudun puolustamisen. 50. armeijakuntaa vastassa oli rajan takana suoraan Suomen IV armeijakuntaa sekä pohjoisemmassa Suomen V armeijakunta. Suomalaiset ylittivät rajan Karjalankannaksen kohdalla 31. heinäkuuta. Kirpitšnikov otti vastuulleen Viipurin puolustuksen, ja 43. divisioona vetäytyi käsketylle puolustustasalle länteen päin. Hän koordinoi oman divisioonansa lisäksi 23. armeijan kahta jalkaväkidivisioonaa (115.D ja 123.D).


title: Vladimir Kirpitšnikov

text:
Suomalaiset joukot lähestyivät puolustuksesta huolimatta Viipuria lännestä ja pohjoisesta. Rintaman komentaja Markian Popov kritisoi 25. elokuuta Kirpitšnikovin toimintaa ja uhkaili häntä ja komissaaria kenttäoikeudella. Neuvostoliiton Luoteisen Suunnan ylipäällikön Kliment Vorošilovin tahdon mukaisesti Viipuri haluttiin pitää viimeiseen saakka. Tämä aiheutti koko talvi- ja jatkosodan suurimman motin Porlammen alueelle. Neuvostoliittolaiset onnistuivat evakoimaan vain osan miehistä Koivistoon ja edelleen Leningradiin. Raskas kalusto jäi kokonaan suomalaisille. Sotavankeja oli noin 9 000. Kirpitšnikov sai lievän ruhjevamman ja joutui suomalaisten sotavangiksi
1. syyskuuta. Hän oli ainoa kenraalin arvoinen vanki talvi- ja jatkosotien aikana.


title: Vladimir Kirpitšnikov

text: Kirpitšnikovin kuulustelut suoritettiin kenttäteltassa heti vangitsemisen jälkeen ja suomalaiset onnistuivat vahvistamaan aiemmat tiedustelutiedot sekä saamaan tietoja puna-armeijan joukoista kannaksella. Kolmen päivän kuluttua hänet siirrettiin jatkokuulusteluihin armeijakunnan esikuntaan Karisalmessa. 12. syyskuuta hänet kuljetettiin armeijan päämajaan Mikkeliin, missä kuulustelut jatkuivat lokakuun loppuun asti. Suomalaiskuulustelijat arvioivat Kirpitšnikovin suhtautuvan kriittisesti neuvostojärjestelmään, joten hänet siirrettiin Helsinkiin Päämajan propagandaosaston käyttöön. Kirpitšnikov ei painostuksista huolimatta suostunut johtamaan neuvostovastaista liikettä, mutta hän sen sijaan kirjoitti joitakin kriittisiä artikkeleita.


title: Vladimir Kirpitšnikov

text: Joulukuun alussa Kirpitšnikov siirrettiin neuvostoupseereita varten perustettuun Sotavankileiri 1:een, joka toimi Köyliön varavankilan yhteydessä. Paikka oli toiminut jo talvisodan aikana 300 sotavangin sotavankileirinä. Kirpitšnikovin lisäksi leirille oli sijoitettu alemman tason upseereita ja sotilasvirkamiehiä. Yhteensä Suomi sai jatkosodan aikana vangiksi 1 877 neuvostoupseeria.


title: Vladimir Kirpitšnikov

text: Vuoden 1942 alussa Kirpitšnikov ja 120 muuta neuvostoupseeria joutuivat eristykseen kieltäydyttään työnteosta. Seuraavasta 12 kuukaudesta hän vietti 11 kuukautta yksinnäissellissä. Kesästä 1942 lähtien vankeja luovutettiin maanviljelijöille maataloustöihin ja talveksi metsätöihin. Vuodesta 1943 sotavankiupseerit saivat käyttöönsä päivärahaa, jota saattoi käyttää leirin kanttiinissa mikäli osallistui töihin. Toukokuun 1944 tilaston mukaan 1,8 prosenttia sotavankiupseereista ei osallistunut töihin vaan kulutti aikansa mieluummin lukemalla.


title: Vladimir Kirpitšnikov

text: Sodan jälkeen sotavangit kertoivat, että leirijohto oli tarjonnut Kirpitšnikoville päällikkyyttä Neuvostoliittoa vastaan taistelevassa Venäjän vapautusarmeijassa. Hänen kerrotaan kirjoittaneen asiasta kirjeen kesällä 1943 saksalaisten puolelle siirtyneelle kenraaliluutnantti Andrei Vlasoville. Tieto on epävarma, sillä asiaa ei voida vahvistaa muusta lähteestä.


title: Vladimir Kirpitšnikov

text: Jatkosota päättyi Moskovan välirauhaan syyskuussa ja Sotavankileiri 1:n vangit pääsivät junavaunuissa Neuvostoliittoon lokakuun puolivälissä. Heti rajalla entiset vangit kuljetettiin puna-armeijan tarkastuspisteisiin kuulusteltaviksi, minkä jälkeen he joutuivat Smeršin karanteenileireille. Siellä kuulustelijat syyttivät Kirpitšnikovia maanpetoksesta. Täältä hänet siirrettiin Podolskin leirille, missä Kirpitšnikov vietti aikansa toukokuuhun 1945 asti. Lopulta hänet siirrettiin Moskovan Lefortovon vankilaan tuomittavaksi. Kirpitšnikovin juttu käsiteltiin 28. elokuuta 1950 Neuvostoliiton korkeimman oikeuden sotakollegion suljetussa oikeudenkäynnissä. Hänet tuomittiin teloitettavaksi ampumalla minkä lisäksi omaisuus määrättiin takavarikoitavaksi. Tuomio pantiin täytäntöön heti samana päivänä.


Christmas Card from a Hooker in Minneapolis on Tom Waitsin tekemä musiikkikappale, joka on Waitsin vuoden 1978 albumilla "Blue Valentine". Kappaleella esiintyvät pelkästään Waits laulaen ja soittaen akustista pianoa sekä Da Willie Conga soittaen Yamahan sähköflyygeliä. Kappaleen oikeudet omistaa Fifth Floor Music, Inc. ASCAP ja sen kesto on 4:30. Tuotannosta ja äänityksestä on vastannut Bones Howe.


title: Christmas Card from a Hooker in Minneapolis

text: Kappaleen sanoituksessa Minneapolisissa asuva prostituoitu nainen kirjoittaa Charleylle lähettämässään joulukortissa olevansa raskaana ja asuvansa Yhdeksännellä kadulla siivottoman kirjakaupan yläkerrassa lähellä Euclid Avenueta. Nainen kertoo lopettaneensa huumausaineiden käytön ja viskin juomisen. Hänen miehensä kuulemma soittaa vetopasuunaa ja on töissä rautateillä. Mies kuulemma rakastaa naista vaikka tuleva lapsi ei olekaan hänen ja aikoo kasvattaa lasta kuin omaansa. Mies oli lahjoittanut naiselle äitinsä käyttämän sormuksen ja kuulemma vie naisen tanssimaan lauantai-iltaisin. Nainen kertoo ajattelevansa Charleytä aina ohittaessaan huoltoaseman, koska hän silloin muistaa tämän käyttämän hiusrasvan. Nainen kertoo myös säilyttäneensä Little Anthony and The Imperialsin levyn, mutta pahaksi onneksi joku oli varastanut levysoittimen. Nainen kertoo tulleensa lähes hulluksi kun Mario oli pidätetty ja niin hän oli palannut Omahaan perheensä luo. Mutta kaikki entiset tuttavat olivat joko kuolleet tai vankilassa, joten nainen palasi Minneapolisiin ja aikoo nyt jäädä sinne. Nainen kertoo olevansa ehkä onnellinen ensimmäisen kerran vahinkonsa jälkeen ja toivoo, että hänellä olisi kaikki ne rahat jotka tuli käytettyä huumeisiin. Hän ostaisi itselleen käytettyjä autoja eikä möisi ainoatakaan, vaan ajaisi joka päivä eri autoa riippuen siitä, millä tuulella sattuisi olemaan. Kirjoituksensa lopuksi nainen kuitenkin tunnustaa surullisen totuuden: Hänellä ei olekaan aviomiestä eikä tämä siis soita vetopasuunaa, ja naisen on lainattava rahaa maksaakseen lakimiehelle. Hän toivoo lopuksi pääsevänsä ehdonalaiseen vapauteen ystävänpäivään mennessä.


title: Tero Viinamäki

text: Tero Viinamäki (s. 23. kesäkuuta 1987, Seinäjoki) on suomalainen pesäpalloilija, joka edusti Superpesiksessä pelaavaa Seinäjoen Jymy-Jusseja kauden 2014 kattavalla sopimuksella. Viinamäki on Seinäjoen Maila-Jussien kasvatti ja on urallaan edustanut myös Hyvinkään Tahkoa ja Nurmon Jymyä. Viinamäki pelaa vaihtajana ja polttolinjassa.


title: Tero Viinamäki

text: Viinamäki aloitti pesäpallon 5-vuotiaana. Hän pelasi ensimmäiset pelinsä Superpesiksessä kaudella 2004 kasvattajaseurassaan Seinäjoen Maila-Jusseissa. Hän saavutti heti ensimmäisellä kaudellaan pronssia. Viinamäki pelasi Seinäjoella Superpesiksessä neljän vuoden ajan, kunnes siirtyi Hyvinkään Tahkoon kaudeksi 2009. Hän pelasi Hyvinkäällä kaudet 2009-2011 toimien myös pelaajavalmentajana, minkä jälkeen hän siirtyi takaisin Seinäjoelle ja tällä kertaa naapuriseura Nurmon Jymyyn. Viinamäki perusteli paluutaan työllä ja vaimon kotipaikalla, vaikka hän kuvasi Tahkossa pelaamista unelmaksi. Kaudeksi 2013 Viinamäki siirtyi Jymy-Jusseihin, joka syntyi, kun Jymyn ja Maila-Jussien edustusjoukkueet fuusioituivat. Viinamäki solmi kauden päätteeksi seuran kanssa yhden vuoden jatkosopimuksen, johon sisältyi lisäksi yksi optiovuosi. Hän toimii opettajana lukiossa Vimpelissä. Viinamäki on nimennyt parhaaksi ominaisuudekseen ulkopelin ja tarkemmin pallovarmuuden.


title: Topi Koistinen

text: Topi Koistinen (23. huhtikuuta 1993 Hyvinkää – 26. toukokuuta 2012 Helsinki) oli suomalainen pesäpalloilija. Koistinen oli Hyvinkään Tahkon kasvatti. Hän edusti koko uransa tuota seuraa. Hänen uransa Superpesiksessä alkoi vuonna 2010 ja päättyi 2012. Koistinen toimi joukkueensa vaihtajana ja polttajana.


title: Topi Koistinen

text: Koistinen haavoittui vakavasti Hyvinkään ampumavälikohtauksessa 26. toukokuuta 2012. Hän menehtyi saamiinsa vammoihin Töölön sairaalassa myöhemmin samana päivänä.


title: Topi Koistinen

text: Hyvinkään Tahkon kasvatti Topi Koistinen nousi seuransa edustusjoukkueeseen kaudella 2010. Sitä ennen hän oli pelannut seuran juniorijoukkueissa. Koistisen ensimmäinen peli oli 15. kesäkuuta 2010 pelattu Tahkon kotiottelu Jyväskylän Kiriä vastaan. Jokerina pelannut Koistinen löi ottelussa yhden kärkilyönnin. Hän pelasi kauden aikana kaksi muutakin peliä. Pudotuspeleissä Koistinen ei päässyt kentälle. Pääosan kaudesta Koistinen pelasi Tahkon kakkosjoukkueessa Suomensarjassa. Hän voitti Suomensarjan etelälohkon etenijätilaston.


title: Topi Koistinen

text: Kaudella 2011 Koistinen vakiinnutti paikkansa Tahkon edustusjoukkueessa. Kauden 26 runkosarjaottelusta Koistinen oli mukana 20:ssa. Hän pelasi useimmiten kolmospolttajana, joskin myös jokerina. Kauden aikana Koistinen saavutti sekä ensimmäisen lyödyn että tuodun juoksunsa, molemmat Tahkon kotiottelussa Kankaanpään Mailaa vastaan. Pudotuspeleissä Koistinen pääsi kokoonpanoon vain yhdessä neljästä pelistä. Superpesiksen lisäksi Koistinen pelasi kauden aikana Poikien Superpesistä sekä B-poikien sarjaa.


title: Topi Koistinen

text: Koistisen rooli kasvoi kaudella 2012. Poikien Superpesiksen ohessa hän pelasi kaikissa Tahkon kahdeksassa pelissä ennen kuolemaansa. Niistä kaksi oli halli-SM-turnauksen pelejä. Koistinen pääsi lyömään kuuden Superpesis-pelin aikana yhteensä 47 kertaa, mikä oli seuran viidenneksi suurin luku. Koistinen sekä löi että toi kauden aikana yhden juoksun. Hänen viimeisekseen jäi Tahkon peli Pattijoen Urheilijoita vastaan. Hän kuoli seuraavana yönä Hyvinkään ampumavälikohtauksessa.


title: Topi Koistinen

text: Koistista pidettiin erittäin lupaavana pesäpalloilijana, yhtenä ikäluokkansa parhaista. Hänestä odotettiin tulevan Hyvinkään Tahkon kantavia voimia. Koistista on kehuttu pallosilmästä sekä nopeista jaloista. Häntä pidettiin tehokkaana polttajana sekä iloisena henkilönä. Koistinen seurusteli ja oli menossa naimisiin tyttöystävänsä kanssa.


title: Topi Koistinen

text: Koistinen kuoli Hyvinkään ammuskelussa 26. toukokuuta 2012. Hän oli mukana Hyvinkään Tahkon edustusjoukkueen saunaillassa, jota vietettiin hyvin sujuneen alkukauden ja edessä olleen viikon tauon kunniaksi. Koistinen oli poistumassa Level 5 -yökerhosta, kun ampuja osui häntä päähän. Hänen tilansa todettiin kriittiseksi. Koistinen kuoli myöhemmin saman yön aikana. Koistisen kuoleman ja kahden muun joukkueen jäsenen haavoittumisen seurauksena Suomen Pesäpalloliitto siirsi viikonlopun aikuisten pesäpallo-ottelut kolmelta ylimmältä sarjatasolta. Myös Hyvinkään Tahkon kahden seuraavan viikon ottelut siirrettiin.


title: Topi Koistinen

text: Koistinen keräsi urallaan 34 Pesispörssipistettä.


title: Miika Jokinen

text: Miika Jokinen (s. 12. heinäkuuta 1992 Hyvinkää) on suomalainen pesäpalloilija, joka edusti kaudella 2011 Hyvinkään Tahkoa.


title: Miika Jokinen

text: Jokinen pelaa Tahkon lupaavien nuorten harjoitusryhmässä. Hän on päässyt pelaamaan seuran edustusjoukkueessa kolme ottelua kaudella 2010. Jokinen pelaa Tahkon Suomensarjan joukkueessa etenijänä sekä polttolinjassa. Hän aloitti Hyvinkään Tahkossa 2008.


title: Isotrogoni

text: Isotrogoni ("Harpactes wardi") on trogonien heimoon kuuluva kaakkoisaasialainen lintu. Sen esiintymisalue käsittää Bhutanin, Koillis-Intian, Myanmarin pohjois- ja itäosat, Etelä-Kiinan Yunnanin länsiosan, sekä Vietnamin Tonkinin alueen. Norman Boyd Kinnear kuvaili lajin holotyypin Seinghkun laaksosta Burmasta vuonna 1927.


title: Federico Villagra

text: Federico Villagra (s. 21. toukokuuta 1969) on argentiinalainen ralliautoilija.


title: Federico Villagra

text: Villagra aloitti uransa rallin parissa vuonna 1998 Argentiinan rallissa, jossa hän keskeytti. Villagra voitti Group N4 -luokan mestaruuden neljästi vuosina 2001-2004 ja Group N -luokan kilpailut Argentiinassa vuosina 2006 ja 2007.


title: Federico Villagra

text: Vuonna 2007 Villagra perusti yksityisen tallin Rallin MM-sarjaan Munchi's Ford nimellä käyttäen Ford Focus WRC-kalustoa. Hän ajoi kauden aikana pisteille Japanin rallissa ollen seitsemäs saavuttaen kaksi pistettä. Hän jatkoi tallin kuljettajana vuosina 2008-09 ajaen kahdesti neljänneksi. Vuonna 2010 Villagra saavutti kauden aikana uudistuneen pistejärjestelmän ansiosta 36 pistettä sijoittuen MM-sarjan yhdeksänneksi päihittäen mm. Citroenin junioritallissa ajaneen Kimi Räikkösen.


title: Federico Villagra

text: Villagra ajoi myös IRC -sarjassa ja Argentiinan rallissa, jossa sijoittui kuudenneksi. Villagran viimeiseksi ajoksi jäi pitkäksi aikaa MM-ralli Espanjassa 2011, kunnes hän palasi vuonna 2015 ajamaan kotikisassaan Argentiinassa. Rallin MM-sarjassa hän on saavuttanut 83 pistettä.


title: Federico Villagra

text: * Kausi on kesken.


title: Ruusutrogoni

text: Ruusutrogoni ("Harpactes erythrocephalus") on trogonien heimoon kuuluva kaakkoisaasialainen lintu. Sen esiintymisalue ulottuu Nepalin Himalajalta ja Koillis-Intiasta itään eteläiseen Kiinaan, Indokiinaan, Thaimaahan, Malakan niemimaalle ja Sumatralle. Lajista tunnetaan kymmenen alalajia. John Gould kuvaili lajin holotyypin Burman Rangoonista vuonna 1834.


title: Jaavantrogoni

text: Jaavantrogoni ("Apalharpactes reinwardtii") on trogonien heimoon kuuluva Indonesian kotoperäinen lintu. Se elää läntisen Jaavan vuorilla, ja on vaarantunut laji. Sen populaation koko on muutamia satoja pareja. Coenraad Jacob Temminck kuvaili lajin holotyypin Jaavalta vuonna 1822.


title: Intiantrogoni

text: Intiantrogoni ("Harpactes fasciatus") on trogonien heimoon kuuluva eteläaasialainen lintu. Sen esiintymisalue käsittää Intian rannikon Länsi-Ghattien, paikoin myös Itä-Ghattien alueen (alalaji "malabaricus"), sekä Sri Lankan (nimialalaji "fasciatus"). Lajista tunnetaan nämä kaksi alalajia. Thomas Pennant kuvaili lajin holotyypin Sri Lankasta vuonna 1769.


title: Gulbarga

text: Gulbarga (, ) on kaupunki Karnatakan osavaltiossa Intiassa. Kaupungissa asui 422 569 ihmistä vuonna 2001. Gulbarga sijaitsee osavaltion pääkaupungista Bangaloresta noin 600 kilometriä pohjoiseen. Kaupungissa toimii kaksi yliopistoa, Gulbargan yliopisto ja Central University of Karnataka.


title: Paolo Nespoli

text: Paolo Angelo Nespoli (s. 6. huhtikuuta 1957) on italialainen Euroopan avaruusjärjestö ESA:n avaruuslentäjä Euroopan astronauttijoukoissa.


title: Paolo Nespoli

text: Nespoli suoritti alemman korkeakoulututkinnon ilmailutekniikasta vuonna 1988 ja ylemmän vuonna 1989 ilmailu- ja avaruustekniikasta New Yorkin yliopiston polyteknisessa instituutissa (NYU-Poly). Valmistumisen jälkeen hän toimi suunnitteluinsinöörinä Proel Tecnologiessa Firenzessä suunnitellen ja testaten avaruudessa toimivia laitteita ja koejärjestelyjä.Vuonna 1991 hän liittyi ESA:n astronauttikeskukseen Kölnissä, Saksassa. Astronauttikoulutuksen insinöörinä hän suunnitteli eurooppalaisten avaruuslentäjien koulutusta.


title: Paolo Nespoli

text:
Hänellä on yksityislentäjän lupakirja. Hän on myös laitesukeltaja (scuba ja nitrox). Sotilastaustansa vuoksi hän on toiminut laskuvarjosotilaana ja laskuvarjohyppääjien kouluttajana sekä erikoisjoukoissa. Hän liittyi Italian maavoimien palvelukseen vuonna 1977. Vuosina 1982–1984 hän toimi monikansallisissa rauhanturvajoukoissa Beirutissa, Libanonissa Italian joukoissa.
Heinäkuussa 1998 hänet valittiin Italian avaruusjärjestön (ASI) astronauttikoulutukseen ja elokuussa 1998 Euroopan avaruusjärjestö sijoitti hänet NASAn Johnsonin avaruuskeskukseen koulutettavaksi.


title: Paolo Nespoli

text: 23. lokakuuta 2007 Nespoli laukaistiin avaruussukkulalennon STS-120 tehtäväspesialistina kansainväliselle ISS-avaruusasemalle. Hän vietti 15 päivää avaruudessa. 15. joulukuuta 2010 Nespoli laukaistiin toiselle avaruuslennolleen Baikonurin kosmodromilta lennolla Sojuz TMA-20. Nespoli on luultavasti pisin (188 cm) Sojuzilla lentänyt henkilö. Häntä varten jouduttiin rakentamiin istuin ja muita varusteita mittautilaustyönä. Nespoli osallistui ISS-avaruusaseman Retkikunta 26:n ja Retkikunta 27:n jäsenenä kuusi kuukautta kestävään työskentelyyn avaruusasemalla. Lento tunnetaan nimellä "MagISStra". Avaruusasemalla hän osallistui eurooppalaisen huoltoalus ATV-2 "Johannes Keplerin" telakointiin samoin kuin japanilaisen huoltoaluksen H-II:n telakointiin. Hän suorittaa myös useita tieteellisiä kokeita.


title: Paolo Nespoli

text: Nespoli on naimisissa Alexandra Ryabovan kanssa. Heillä on yksi tytär.


title: Alfred Dompert

text: Alfred Dompert (24. joulukuuta 1914 Stuttgart – 11. elokuuta 1991 Stuttgart) oli saksalainen yleisurheilija. Hän kilpaili vuoden 1936 kesäolympialaisissa Berliinissä ja sai pronssimitalin 3 000 metrin estejuoksussa ajalla 9.07,2.


title: O-tyypin pääsarjan tähti

text: O-tyypin pääsarjan tähti (O V) on pääsarjan (vetyä polttava) tähti, jonka spektriluokka on O ja luminositeettiluokka V. Näiden tähtien massa on 15–90 kertaa Auringon massa, ja niiden pintalämpötila on 30 000–50 000 K. Niiden luminositeetti on 30 000–1 000 000 kertaa suurempi kuin Auringon. Nämä tähdet ovat harvinaisia; arvion mukaan niitä ei ole enemmän kuin 20 000 koko Linnunradan galaksissa. Esimerkkeja O-tyypin pääsarjan tähdistä ovat Sigma Orionis ja 10 Lacertae.


title: Ukkonen (elokuva)

text: Ukkonen on Jalmari Helanderin vuonna 2001 ohjaama noin 20-minuuttinen lyhytelokuva. Sen pääosissa ovat Ida Helander, Jorma Tommila, Marko Jatkola, Simo Koivunen ja Tero Autero. Televisiossa elokuva esitettiin ensimmäisen kerran Nelosella 5. tammikuuta 2004.


title: A-tyypin pääsarjan tähti

text: A-tyypin pääsarjan tähti (A V) on pääsarjan (vetyä polttava) tähti, jonka spektriluokka on A ja luminositeettiluokka V. Nämä tähdet sijoittuvat sähkömagneettisella spektrillä balmerin sarjaan. Näiden tähtien massat ovat 1.4–2.1 Auringon massaa, ja niiden pintalämpötila on 7 600–10 000 K. Esimerkkejä A-tyypin pääsarjan tähdistä ovat Altair, Sirius A ja Vega.


title: Cristina Paluselli

text: Cristina Paluselli (s. 23. lokakuuta 1973 Trento) on italialainen entinen hiihtäjä. Hän edusti seuratasolla Centro Sportivo Forestale -seuraa.


title: Cristina Paluselli

text: Paluselli osallistui ensimmäisiin aikuisten arvokisoihinsa vuonna 1995, kun hän osallistui MM-kisoissa 15 kilometrin matkalle. Tuolloin hän sijoittui 34:nneksi. Vuoden 2001 MM-kisoissa Paluselli oli mukana maansa pronssia voittaneessa viestijoukkueessa. Hän oli samoissa kisoissa mukana myös kolmella henkilökohtaisella matkalla. Hän osallistui seuraavana vuonna Salt Lake Cityn olympialaisiin, joissa hän oli 39. kymmenen kilometrin matkalla ja 53. 5 + 5 kilometrin yhdistelmähiihdossa. Paluselli sai parhaan henkilökohtaisen MM-sijoituksensa Val di Fiemmen kisoissa 2003, kun hän oli kuudestoista 15 kilometrin matkalla. Hän osallistui vielä Torinon olympialaisiin 2006, joissa hän oli 39. kymmenellä kilometrillä.


title: Cristina Paluselli

text: Paluselli kilpaili maailmancupissa vuosina 1993–2006. Hän ei päässyt palkintopallille henkilökohtaisissa kilpailuissa, mutta oli voittamassa yhden osakilpailun maansa viestijoukkueessa. Paluselli menestyi maratoncupissa, jossa hän voitti yhdeksän osakilpailua ja kokonaiskilpailun kolmesti vuosina 2004–2006.


title: Rare Exports, Inc.

text: Rare Exports, Inc. on Jalmari Helanderin ohjaama lyhytelokuva, joka valmistui vuonna 2003. Sen pääosissa ovat Otso Tarkela, Tommi Korpela, Jorma Tommila ja Tazu Ovaska. Kertojana elokuvassa toimii Jonathan Hutchings.


title: Kândal

text: Kândal tai Kandal () on yksi Kambodžan 24 maakunnasta. Se sijaitsee maan eteläosassa ympäröiden pääkaupunki Phnom Penhiä. Maakunnan pinta-ala on 3 568 neliökilometriä ja sen väkiluku oli vuoden 2008 väestönlaskussa yhteensä 1 265 085. Maakunta jakaantuu yhteentoista piirikuntaan. Sen pääkaupunki on noin 50 000 asukkaan Ta Khmau (2010), joka sijaitsee noin 10 kilometriä Phnom Penhistä etelään.


Rare Exports: The Official Safety Instructions on Jalmari Helanderin vuonna 2005 ohjaama suomalainen lyhytelokuva. Sen pääosissa ovat Otso Tarkela, Tommi Korpela, Jorma Tommila, Tazu Ovaska ja Onni Tommila. Kertojana elokuvassa toimii Jonathan Hutchings. Elokuva on jatkoa Helanderin vuonna 2003 ilmestyneelle lyhytelokuvalle "Rare Exports, Inc." Vuonna 2010 hän ohjasi lyhytelokuviensa pohjalta täyspitkän elokuvan "Rare Exports".


title: Aleksei German

text: Aleksei Georgijevitš (Jurjevitš) German (; 20. heinäkuuta 1938 Leningrad, Neuvostoliitto – 21. helmikuuta 2013 Pietari, Venäjä) oli venäläinen elokuvaohjaaja.


title: Aleksei German

text: Aleksei German syntyi kirjailija Juri Germanin perheeseen. Hän valmistui Leningradin teatteri-instituutista vuonna 1960 ja työskenteli sen jälkeen Georgi Tovstonogovin johdolla Gorkille nimetyssä draamateatterissa. Vuonna 1964 German siirtyi Lenfilmiin, jossa hän ohjasi yhdessä Grigori Aronovin kanssa elokuvan "Sedmoi sputnik" (”Seitsemäs matkakumppani”, 1968).


title: Aleksei German

text: Germanin ensimmäinen itsenäinen ohjaustyö oli Juri Germanin pienoisromaaniin perustunut "Operatsija ”S Novym godom”" (”Operaatio Hyvää uutta vuotta”, 1971). Partisaanien luokse pakenevasta saksalaismiehittäjien apurista kertova elokuva kiellettiin todenmukaisen sotakuvauksensa takia. Se pääsi elokuvateattereihin nimellä "Teiden vartiointi" ("Proverka na dorogah") vasta vuonna 1986 ja sai Neuvostoliiton valtionpalkinnon. Esikoiselokuvan sotateemaa jatkoi Konstantin Simonovin teokseen perustuva "Kaksikymmentä päivää ilman sotaa" ("Dvadtsat dnei bez voiny", 1976).


title: Aleksei German

text: Vuonna 1982 German ohjasi isänsä romaaniin perustuvan elokuvan "Natšalnik opergruppy" (”Miliisipartion päällikkö”), joka kuvaa miliisin työtä vuonna 1935. Sen ”korjattu” versio pääsi levitykseen vuonna 1985 nimellä "Ystäväni Ivan Lapshin" ("Moi drug Ivan Lapšin"). Ohjaajan muiden elokuvien tapaan se on kaunistelematon ajankuvaus, jossa varsinaisella juonella on vain toissijainen merkitys. "Ystäväni Ivan Lapšin" sai Venäjän SFNT:n valtionpalkinnon vuonna 1986.


title: Aleksei German

text: Vuonna 1998 valmistui Stalinin ajan loppuvaiheeseen sijoittuva "Hrustaljov, autoni!" ("Hrustaljov, mašinu!"). Tapahtumaköyhän elokuvan aineelliset yksityiskohdat luovat konkreettisen ajankuvan alkuvuodesta 1953 (ns. lääkärien juttu ja Stalinin kuolema).


title: Aleksei German

text: Vuonna 1998 Germanille myönnettiin Venäjän kansantaiteilijan arvonimi. Vuonna 1999 hän alkoi valmistella Strugatskin veljesten teokseen "Hankalaa olla jumala" perustuvaa "samannimistä" elokuvaa ("Trudno byt bogom"), jonka ensi-ilta oli viimein vuonna 2013.


title: Retkikunta 26

text: Retkikunta 26 () oli Kansainvälisen avaruusaseman 26. miehistö.


title: Retkikunta 26

text: Retkikunta 26 alkoi Sojuz TMA-18:n irtautuessa asemasta 26. marraskuuta 2010 kello 1:23 UTC. Asemalle jääneet Retkikunta 25:n miehistön jäsenet Scott J. Kelly, Aleksandr Kaleri ja Oleg Skripotška jatkoivat Retkikunta 26:n jäseninä. Kolme uutta miehistön jäsentä saapuivat Sojuz TMA-20:n mukana asemalle 17. joulukuuta 2010.


title: Alaanin kieli

text: Alaanin kieli on muinaisten alaanien puhuma kuollut iranilainen kieli.


title: Alaanin kieli

text: Alaanit eriytyivät Kaspianmeren ja Kaukasuksen pohjoispuolella sekä Donin alueella asuneista sarmaateista 100-luvulla eaa. Hunnit kukistivat heidät vuonna 372. Osa alaaneista lähti mukaan suureen kansainvaellukseen ja loput asettuivat Kaukasuksen pohjoisrinteille. 800–900-luvuilla Pohjois-Kaukasian alaanit ylläpitivät suhteita kasaareihin ja Bysanttiin, josta he omaksuivat kristinuskon. Mongolivalloittajat tuhosivat alaanien valtion 1200-luvulla. Kaukasian keskiosan vuoristoseudulle vetäydyttyään he sekoittuivat alueen alkuperäisväestöön ja muodostivat nykyisen osseettien kansan.


title: Alaanin kieli

text: Alaanin kieltä voidaan pitää skyytin ja osseetin kielen historiallisena välimuotona. Se kuuluu iranilaisten kielten itäiseen ryhmään. Kirjallisista muistomerkeistä huomattavin on kreikkalaisin kirjaimin kirjoitettu Zelentšukin hautakivi. Hyvin niukan aineiston perusteella alaani muistuttaa eniten osseetin kielen digorin murretta.


title: Prey Vêng (maakunta)

text: Prey Vêng tai Prey Veng () on yksi Kambodžan 24 maakunnasta. Se sijaitsee maan kaakkoisosassa Mekong-joen rannalla rajautuen etelässä Vietnamiin, lännessä Kândalin maakuntaan, pohjoisessa Kâmpóng Chamin maakuntaan ja idässä Svay Riĕngin maakuntaan. Maakunnan pinta-ala on 4 883 neliökilometriä ja sen asukasluku oli vuoden 2008 väestönlaskennassa 947 357. Maakunta jakaantuu 12 piirikuntaan. Sen pääkaupunki on noin 65 000 asukkaan Prey Vêng (2010).


title: Tatlustan Tabulov

text: Tatlustan Zakerijevitš Tabulov (, 1879 nykyisen Karatšai-Tšerkessian Abazan piirin Elburganin kylä – 16. helmikuuta 1956 Tšerkessk) oli tšerkessin- ja abazankielinen kirjailija, kansanperinteen tutkija ja yksi abazan kirjakielen alullepanijoista.


title: Tatlustan Tabulov

text: Tatlustan Tabulov kävi koraanikoulun ja opiskeli Ardonin hengellisessä seminaarissa, jonka hän jätti kesken. Vuonna 1914 hänet nimitettiin Elburganin alkeiskoulun opettajaksi, mutta jo seuraavana vuonna hän joutui eroamaan virastaan. Vuodesta 1920 lähtien hän työskenteli jälleen Elburganin koulun opettajana.


title: Tatlustan Tabulov

text: 1920-luvulla Tabulov laati tšerkessinkielisiä aapisia ja oppikirjoja ja toimi tšerkessiläisen sanomalehden avustajana. Vuonna 1926 hän julkaisi kertomuksen ”Džalduz” ja vuonna 1929 tšerkessinkielisen näytelmä-, runo- ja laulukokoelman ”Zuli”. Vuosina 1933–1936 Tabulov laati yksinään ja muiden tekijöiden kanssa yhdeksän abazankielistä aapista ja oppikirjaa, jotka sisälsivät myös hänen omia kaunokirjallisia teoksiaan. Samaan aikaan hän työskenteli Tšerkessian opettajaopiston opettajana.


title: Tatlustan Tabulov

text: Vuonna 1937 Tabulov pidätettiin syytettynä abazan kielen ”vulgarisoimisesta”. Hänet vapautettiin vuonna 1939.


title: Tatlustan Tabulov

text: Toisen maailmansodan jälkeen Tabulov osallistui jälleen abazankielisten oppikirjojen laatimiseen. Vuodesta 1951 lähtien hän työskenteli Tšerkessian tieteellisessä tutkimusinstituutissa keräten ja julkaisten abazojen suullisen kansanperinteen kokoelmia. Kokoelma ”Zuli” julkaistiin abazan kielelle käännettynä vuonna 1958. Kirjailijan abazan- ja tšerkessinkieliset valitut teokset ilmestyivät vuonna 1982.


title: Stand Up and Fight

text: Stand Up and Fight on hämeenlinnalaisen metalliyhtye Turisaksen kolmas studioalbumi. Albumi julkaistiin kansainvälisesti helmi-maaliskuussa 2011. Albumin nauhoitukset kestivät lähes läpi koko vuoden 2010. Tuona aikana yhtye julkaisi aika ajoin YouTubessa studiopäiväkirjaa pitäen fanit ajan tasalla edistyksestä. Albumi nousi Suomen virallisen listan sijalle 5.


title: Stand Up and Fight

text:
Pääasiallinen säveltäjä/sanoittaja Mathias Nygård on sanonut uudesta levystä seuraavaa:
Levyn tarina on osaksi jatkoa yhtyeen edelliselle albumille The Varangian Way, ja näin jatkaa kuvitteellisen viikinkijoukon matkaa Konstantinopolista eteenpäin 1000-luvun alkupuolella.


title: Stand Up and Fight

text: Turisas on soittanut muutamilla syksyn 2010 keikoillaan levyn avaavaa kappaletta "The March of the Varangian Guard". 18. joulukuuta 2010 yhtye julkaisi levyltä uuden kappaleen, "Stand Up and Fight". Kappale on ladattavissa ilmaiseksi yhtyeen kotisivuilta. "Fear the Fear" oli ensisoitossa radiossa 13. tammikuuta YleX-kanavalla.


title: Father Christmas (kappale)

text: Father Christmas on brittiläisen The Kinks -yhtyeen marraskuussa 1977 vain singlenä julkaistu jouluaiheinen kappale. Kappale ei saavuttanut ilmestyessään kaupallista menestystä yhtyeen kotimaassa.


title: Father Christmas (kappale)

text: Kappale kertoo miehestä, joka ei ole koskaan uskonut joulupukkiin, mutta päättää silti pukeutua pukiksi viihdyttääkseen ihmisiä tavaratalon edessä. Ryhmä köyhiä pikkupoikia pahoinpitelee hänet ja vaatii ”pukkia” antamaan heille rahaa lelujen sijaan – lelut joutavat heidän mielestään rikkaille pojille. Yksi pojista pyytää lisäksi pukkia antamaan isälleen työpaikan ja itselleen konekiväärin, jotta voisi pelotella muita lapsia. Kappaleen tekstin voikin tulkita muistutukseksi köyhissä oloissa joulun viettävien lasten puolesta.


title: Father Christmas (kappale)

text: Kappale soi elokuvan "Velipuolet" lopussa.


title: Father Christmas (kappale)

text:
A-puoli
B-puoli


title: Father Christmas (kappale)

text: Painokset: kindakinks.net: Kinks Discography


title: 2-etyyliheksanoli

text: 2-etyyliheksanoli on rasvaliukoinen orgaaninen yhdiste (alkoholi), joka on huoneenlämmössä (20 °C) olomuodoltaan väritön neste, jolla on tunnusomainen makeahko, imelä haju, mikäli yhdisteen hajukynnys ylittyy. Sen kemiallinen kaava on CHO ja rakennekaava CH(CH)CH(CHCH)CHOH. Aineesta käytetään myös nimiä "2-etyyli-1-heksanoli" ja "2-etyyliheksyylialkoholi".


title: 2-etyyliheksanoli

text: 2-etyyliheksanolin moolimassa on 130,228 g/mol, sulamispiste −76 °C, kiehumispiste 184–185 °C, suhteellinen tiheys 0,83 g/cm (vesi = 1,0 g/cm), liukoisuus veteen 20 °C lämpötilassa huono eli 1,0 g / 1 000 ml, leimahduspiste 73 °C, itsesyttymislämpötila 231 °C, taitekerroin 1,43–1,433 ja CAS-numero 104-76-7.


title: 2-etyyliheksanoli

text: 2-etyyliheksanoli on rakennusten sisäilmassa kosteus- ja mikrobivauriota ilmaiseva yhdiste. Eräät homeet, kuten Aspergillus versicolor ja sädesienet (streptomykeetit, aktinomykeetit) tuottavat 2-etyyliheksanolia. Ainetta voi syntyä myös emäksisissä olosuhteissa rakennekosteuden vaikutuksesta PVC-mattojen valmistuksen yhteydessä pehmittiminä käytettyjen ftalaattien hajoamistuotteena.


title: 2-etyyliheksanoli

text: 2-etyyliheksanoli on erittäin helposti haihtuva yhdiste. Lyhytaikainen altistus aineelle ärsyttää silmiä, ihoa sekä hengitysteitä. 2-etyyliheksanoli on rasvaliukoinen yhdiste, joten sitä kertyy hitaasti elimistöön tiloissa oleskeltaessa tai työskenneltäessä. Sen pitoisuus elimistössä nousee, kunnes pitoisuus aiheuttaa oireita. Tämän vuoksi pienikin pitoisuus on sisäilmassa haitallinen. Normaalissa sisäilmassa 2-etyyliheksanolia ei ole lainkaan. Kun 2-etyyliheksanolin lähde poistetaan tai altistunut siirtyy työskentelemään tilaan, jossa sitä ei ole ilmassa, niin sen pitoisuus elimistössä alkaa laskea. Aineen poistuminen elimistöstä kestää noin 3 kuukautta.


title: 2-etyyliheksanoli

text: 2-etyyliheksanolia valmistetaan prosessissa, joka lähtee propeenista. Propeenista valmistetaan hydroformylaatiolla butanaalia, joka emäksisen katalyytin vaikutuksesta reagoi aldolikondensaatiolla. Tässä reaktiossa muodostuva 2-etyyli-2-heksenaali vedytetään 2-etyyliheksanoliksi. Sekä hydroformylaatio- että vedytyskatalyytteinä käytetään koboltti- tai rodiumyhdisteitä.2-etyyliheksanolia käytetään liuottimena ja erityisesti valmistettaessa muovin pehmentiminä käytettäviä ftalaattiestereitä. Tällaisia ovat muun muassa di(2-etyyliheksyyli)ftalaatti, di(2-etyyliheksyyli)adipaatti ja di(2-etyyliheksyyli)tereftalaatti.


title: Disentis/Mustér

text: Disentis/Mustér (, retorom. Mustér, virallisesti Disentis/Mustér) on sveitsiläinen kunta Graubündenin kantonissa. Disentiksessä oli vuoden 2014 lopulla 2 058 asukasta. Väestömäärältään Disentis on Surselvan hallintoalueen 19 kunnasta kolmanneksi suurin.


title: Disentis/Mustér

text: Disentis sijaitsee läntisessä Graubündenissä, Reinin yhden alkuhaaran, Vorderrheinin varrella, Surselvan laaksossa. Kunnan matalin kohta on vajaan 1 000 metrin korkeudella ja korkein kohta 3 164 metriä korkea Tödivuori.


title: Disentis/Mustér

text: Vorderrheinin laaksoa Churista seuraava maantie haarautuu Disentis/Mustérissa: toinen tie jatkaa Oberalppass-solan yli Urin Andermattiin, toinen kääntyy etelään Lukmanierpass-solan yli kohti Ticinoa ja Bellinzonaa. Rhätische Bahnin ja Matterhorn Gotthard Bahnin rautatiet yhdistyvät Disentis/Mustérissa.


title: Disentis/Mustér

text: Mustér on vahvimpia retoromaanin kielen alueita: alueen valtakieli on retoromaani ja sen paikallinen murre sursilvan (). Vuonna 2000 75 % mustériläisistä hallitsi parhaiten retoromaanin.


title: Disentis/Mustér

text: Disentis/Mustérin talous perustuu paljolti matkailuun. Sen kylänäkymää hallitsee edelleen toiminnassa oleva benediktiiniläisluostari, jonka toiminta on peräisin 700-luvulta. Siellä on myös lukio ja museo.


title: Catherine Coleman

text: Catherine Grace "Cady" Coleman on yhdysvaltalainen kemisti, entinen Yhdysvaltain ilmavoimien upseeri ja nykyinen NASAn astronautti. Hän on kahden avaruussukulalennon veteraani. Hän toimi Kansainvälisen avaruusaseman Retkikunta 26:n ja Retkikunta 27:n miehistön jäsenenä.


title: Catherine Coleman

text: Coleman suoritti kemian alemman korkeakoulututkinnon (B.Sc.) Massachusetts Institute of Technologyssa (MIT) vuonna 1983 Yhdysvaltain ilmavoimien opiskelijana. Valmistumisen jälkeen hän liittyi Yhdysvaltain ilmavoimiin vänrikkinä jatkaen tohtorintutkinnon suorittamista MIT:ssä. Hän siirtyi suorittamaan aktiivipalvelusta ilmavoimien Wright-Patterson Air Force Basessa tutkimuskemistinä. Työssään hän osallistui NASAn Long Duration Exposure Facility -koesatelliitin pinnan analysointiin konsulttina. Vuonna 1991 hän suoritti tohtorintutkinnon polymeeritieteessä ja koneenrakennuksesta. Hän erosi ilmavoimista marraskuussa 2009.


title: Catherine Coleman

text: Coleman valittiin NASAn astronauttikoulutukseen vuonna 1992 tehtäväspesialistiksi. Hän on osallistunut kahdelle avaruussukkulalennolle. Vuonna 1995 hän oli STS-73:n miehistössä tiedelennolla USML-1 koejärjestelyiden käsitellessä bioteknologiaa, palamista (combustion science) ja nesteiden fysiikkaa. Coleman osallistui vuonna 1999 toiselle avaruussukkulalennolleen STS-93. Tehtäväspesialistina hän vastasi Chandra-avaruusteleskoopin ja sen rakettivaiheen siirrosta sukkulan rahtiruumasta avaruuteen.


title: Catherine Coleman

text: Coleman työskenteli sukkuloiden ja ISS-avaruusaseman robottikäsivarren operaatioiden ja koulutuksen johdossa. Coleman laukaistiin 15. joulukuuta 2010 (16. joulukuuta Baikonurin aikaa) lennolla Sojuz TMA-20 avaruuteen liittymään ISS-avaruusaseman Retkikunta 26:n miehistön jäseneksi. Hän palasi Maahan 24. toukokuuta 2011 lennolla Sojuz TMA-20.


title: Catherine Coleman

text: Coleman on naimisissa lasitaiteilija Josh Simpsonin kanssa.


title: Amber Riley

text: Amber Patrice Riley (s. 15. helmikuuta 1986 Los Angeles, Kalifornia, Yhdysvallat) on yhdysvaltalainen näyttelijä ja laulaja.


title: Amber Riley

text: Amber Riley on kotoisin Los Angelesista. Hän pyrki 17-vuotiaana mukaan "American Idol" -kilpailuun, mutta ei päässyt jatkoon tuottajien hylättyä hänet. Hän esiintyi televisioelokuvassa "St. Sass" vuonna 2002.


title: Amber Riley

text: Riley on näytellyt Mercedes Jonesia musikaalisarjassa "Glee" vuodesta 2009. Hänellä on ollut sarjassa useita laulusooloja. Hän on saanut roolistaan Image Award -ehdokkuuden. Rileylla on ollut äänirooli yhdessä "Simpsonit"-sarjan jaksossa.


title: Sylkeväpunakobra

text: Sylkeväpunakobra tai punasylkeväkobra ("Naja pallida") on Itä-Afrikassa elävä erittäin myrkyllinen kobralaji. Sen väritys vaihtelee lohenpunaisesta korallinpunaiseen tai ruskeaan. Kaulaa ympäröi leveä musta raita, joka näkyy parhaiten eläimen nostaessa etupäänsä ylös. Silmän alla on yleensä musta kyyneltä muistuttava kuvio. Sen pää on pieni ja pyöreä ja suurissa silmissä on pyöreät pupillit. Sylkeväpunakobra kasvaa 60-75 cm pitkäksi. Kenian ja Sudanin puoliaavikoilla elävät yksilöt ovat punaisimpia ja levinneisyysalueensa pohjoisosissa Egyptissä taas ruskeimmillaan. Sylkeväpunakobra munii 6-15 munaa. Sen ravintoon kuuluvat pikkunisäkkäät, toiset käärmeet ja linnut.


title: Sylkeväpunakobra

text: Laji puolustautuu muiden kobrien tavoin nostamalla päänsä pystyyn ja levittämällä niskansa. Lisäksi sylkeväpunakobra nimensä mukaisesti sylkee uhkaajaansa kohti jopa 2 metrin päähän. Sen myrkkyhampaissa on pienen pienet aukot, joista erikoislihakset puristavat myrkyn ulos. Käärmeen osumatarkkuus on erittäin hyvä. Sylkeväpunakobra tähtää hyökkääjän kasvoille, jolloin myrkkyä päätyy silmiin. Myrkky aiheuttaa silmissä hyvin inhottavaa kirvelyä, joka saa hyökkääjän perääntymään. Ihmisen silmiin joutuessaan sylkeväpunakobran myrkky saattaa aiheuttaa pysyviä vaurioita, ellei sitä huuhdella välittömästi pois. Käärmeen saalistaessa se ei sylje, vaan käyttää normaalia myrkkypuremaa uhrinsa pyydystämiseen.


title: HMS Paladin (G69)

text: HMS Paladin (viirinumerot G69 ja F169) oli Britannian Kuninkaallisen laivaston P-luokan hävittäjä toisessa maailmansodassa.


title: HMS Paladin (G69)

text: Alus tilattiin 2. lokakuuta 1939 John Brown and Companyltä Clydebankistä osana 2. hätälaivuetta (). Sen köli laskettiin 22. heinäkuuta 1940 ja alus laskettiin vesille 11. kesäkuuta 1941. Se valmistui vielä saman vuoden lopulla 12. joulukuuta, jolloin sen tarjoukseen perustunut hinta oli 411262 puntaa ilman Amiraliteetin toimittamia ase- ja viestijärjestelmiä.


title: HMS Paladin (G69)

text: Alus muutettiin tyypin 16 fregatiksi 1954. Se myytiin romutettavaksi 25. lokakuuta 1962.


title: Jelena Antonova (hiihtäjä)

text: Jelena Vjatšeslavovna Volodina-Antonova (; s. 22. huhtikuuta 1971 Oral) on kazakstanilainen hiihtäjä. Hän on osallistunut olympialaisiin viidesti vuosina 1994–2010. Antonovan paras olympiasijoitus on yhdestoista tila 4 × 5 kilometrin viestistä vuodelta 2002. Hän on sijoittunut henkilökohtaisessa kilpailussa parhaimmillaan 21:nneksi. Antonova on ollut mukana MM-kisoissa vuodesta 1995 lähtien ja on sijoittunut parhaimmillaan neljänneksi. Tuo tapahtui, kun Kazakstan oli neljäs viestissä Val di Fiemmen kisoissa 2003.


title: HMS Partridge (G30)

text: HMS Partridge (viirinumero G30) oli Britannian Kuninkaallisen laivaston P-luokan hävittäjä toisessa maailmansodassa.


title: HMS Partridge (G30)

text: Alus tilattiin lokakuussa 1939 Fairfield Shipbuilding and Engineering Companyltä Govanista osana toista hätälaivuetta (). Sen köli laskettiin 3. kesäkuuta 1940 ja alus laskettiin vesille 5. elokuuta 1941. Alus valmistui 22. helmikuuta 1942, jolloin tarjoukseenperustunut hinta oli noin 400000 puntaa ilman Amiraliteetin toimittamia ase- ja viestijärjestelmiä.


title: HMS Partridge (G30)

text: Ollessaan Oranin edustalla sukellusveneidentorjuntatehtävässä 18. joulukuuta 1942 "HMS Pennin", "HMS Milnen" ja "HMS Meteorin" kanssa alukseen osui Saksan laivaston sukellusveneen "U-565" laukaisema torpedo. Aluksen kone- ja peräsinhuone täyttyivät vedellä katkaisten aluksen kahtia. Kumpikin aluksen puolisko upposi nopeasti 50 mailia Oranista länteen, jolloin 37 miehistönjäsentä sai surmansa. "HMS Penn" pelasti kaikkiaan 173 henkeä.


title: HMS Porcupine (G93)

text: HMS Porcupine (viirinumero G93) oli Britannian Kuninkaallisen laivaston P-luokan hävittäjä toisessa maailmansodassa.


title: HMS Porcupine (G93)

text: Alus tilattiin lokakuussa 1939 Vickers Armstrongin telakalta Newcastlesta osana toista hätälaivuetta (). Sen köli laskettiin 26. joulukuuta 1939 ja alus laskettiin vesille vasta 10. kesäkuuta 1941 sen vaurioiduttua ilmahyökkäyksessä. Alus valmistui 31. elokuuta 1942, jolloin sen tarjoukseen perustuvat valmistuskustannukset olivat 408 200 puntaa ilman Amitaliteetin toimittamia ase- ja viestijärjestelmiä.


title: HMS Porcupine (G93)

text: "HMS Porcupine" valmistui telakalta 31. elokuuta 1942, ja sen jälkeen se siirrettiin vastaanottotesteihin. Koeajojen ja varustamisen jälkeen alus siirtyi syyskuussa Scapa Flow'hun koulutettavaksi. Koulutuksen aikana se määrättiin Force H:hon Gibraltarille.


title: HMS Porcupine (G93)

text: Alus purjehti lokakuussa Gibraltarille, jossa se liittyi 3. Hävittäjälaivueeseen. Laivueen muut alukset olivat "HMS Panther", "HMS Partridge", "HMS Pathfinder" ja "HMS Penn", joiden mukana alus suojasi Välimerellä Pohjois-Afrikan maihinnousuun matkanneita saattueita.


title: HMS Porcupine (G93)

text: Alus suojasi marraskuussa laivueensa sekä 12 muun hävittäjän kanssa taistelulaivoja "HMS Duke of Yorkia" ja "HMS Rodneya", taisteluristeilijä "HMS Renownia", lentotukialuksia "HMS Furiousia", "HMS Victoriousia" ja "HMS Formidablea", risteilijöitä "HMS Bermudaa", "HMS Argonautia" ja "HMS Siriusta", joiden tehtävänä oli suojata maihinnousua Italian laivaston mahdolliselta iskulta. Suojaustehtävästä vapauduttuaan alus suojasi maihinnousualuetta sukellusveneiltä ja suojaus täydennyssaattueita.


title: HMS Porcupine (G93)

text: Alus suojasi 8. joulukuuta "HMS Antelopen", "HMS Vanocin", "HMS Boreasin" ja Puolan merivoimien "ORP Błyskawican" kanssa joukkojenkuljetusalus "SS Otrantoa", varastolaiva "HMS Maidstonea" ja rahtialus "SS Tegelbugia" Gibraltarilta Oraniin. Saksan laivaston sukellusveneen "U-602" laukaisema torpedo osui 70 merimailia pohjoiskoilliseen Oranista "HMS Porcupineen", mikä aiheutti suuren vuodon ja pahoja rakenteellisia vaurioita. Iskussa kuoli seitsemän ja haavoittui kolme miehistönjäsentä (). Kaikki aluksella tarpeettomat miehet siirrettiin 10. joulukuuta "HMS Vanocille", minkä jälkeen fregatti "HMS Exe" otti aluksen hinaukseen. Vaurioituneelta alukselta poistettiin kaikki irtotavara painon tasaamiseksi ja kallistuman pienentämiseksi. Ranskalainen hinaaja otti aluksen hinaukseensa loppumatkaksi Arzew'hun Algeriaan.


title: HMS Porcupine (G93)

text: Aluksella tehtiin Arzew'ssa tilapäiskorjauksia alkuvuodesta 1943, kunnes se maaliskuussa hinattiin Oraniin tutkittavaksi. Alus siirrettiin 28. maaliskuuta Oranissa telakalle, jossa se tutkimusten jälkeen päätettiin katkaistuna hinata Gibraltarille. Kesäkuussa hinaajat hinasivat aluksen osat kotimaahan saattueiden SL129 ja AX mukana.


title: HMS Porcupine (G93)

text: Aluksen osia käytettiin maihinnousualusten miehistöjen majoitustiloina Stokesinlahdella Portsmouthissa, jolloin etuosa nimettiin Porkiksi ja takaosa Pineksi. Aluksen rungon osat sijoitettiin poistolistalle 1946 ja ne myytiin romutettavaksi. Etuosa hinattiin Plymouthiin ja takaosa Southamptoniin.


title: HMS Pakenham (G06)

text: HMS Pakenham (viirinumero G06) oli Britannian Kuninkaallisen laivaston P-luokan hävittäjä toisessa maailmansodassa. Alus osallistui Madagaskarin maihinnousuun, jossa Vichyn Ranskan hallinnassa olleen saaren valvonta siirrettiin Vapaalle Ranskalle. Operaation jälkeen alus palveli Välimerellä uppoamiseensa saakka.


title: HMS Pakenham (G06)

text: Alus tilattiin 2. lokakuuta 1939 Hawthorn Leslie and Companyltä Newcastlesta osana 2. hätälaivuetta (). Sen köli laskettiin 6. helmikuuta 1940 ja alus laskettiin vesille 28. tammikuuta 1941 nimellä "HMS Onslow". Elokuussa 1941 aluksen nimi vaihdettiin "HMS Pakenhamiksi". Alukselle rakennettiin laivueenjohtajana lisämajoitustiloja. Se valmistui 4. helmikuuta 1942, jolloin sen tarjoukseen perustunut hinta oli 416710 puntaa ilman Amiraliteetin toimittamia ase- ja viestijärjestelmiä.


title: HMS Pakenham (G06)

text: "HMS Pakenham" aloitti joulukuun lopulla valmistajan koeajot, ja se määrättiin palvelukseen 12. Hävittäjälaivueeseen. Se vaurioitui törmätessään hinaaja "Maltan" kanssa, mikä viivästytti valmistumista neljällä päivällä. Alus valmistui 4. tammikuuta 1942, ja se siirrettiin vastaanottotesteihin. Testien päätyttyä alus lähti Scapa Flow'hun, missä se aloitti reilun kuukauden kestävän koulutusjakson.


title: HMS Pakenham (G06)

text: Alus siirtyi maaliskuussa koulutuksen päätyttyä Clydeen, jossa se määrättiin tukemaan suunniteltua Madagaskarin maihinnousua. Alus liittyi 23. maaliskuuta Clydessä "HMS Inconstantin" ja "HMS Javelinin" kanssa saattueeseen WS17, josta se erkani 28. maaliskuuta mainittujen alusten kanssa tankatakseen Ponta Delgardossa Azoreilla. Alus liittyi 30. maaliskuuta uudelleen saattueeseen, josta se erkani myöhemmin samojen alusten kanssa suojatakseen lentotukialus "HMS Illustriousin" matkan Freetowniin.


title: HMS Pakenham (G06)

text: Osasto saapui 3. huhtikuuta Freetowniin, ja se palasi saattueeseen 9. maaliskuuta jatkettaessa matkaa Freetownista. Intian valtamerellä suojausosaston muodostivat mainittujen alusten lisäksi taistelulaiva "HMS Malaya", risteilijä "HMS Hermione" ja hävittäjät "HMS Active", "HMS Anthony", "HMS Laforey", "HMS Lookout" ja "HMS Lightning". Saattue saapui 18. huhtikuuta Kapkaupunkiin. "HMS Pakenham" erkani 22. huhtikuuta Durbanissa saattueesta, minkä jälkeen se aloitti valmistautumisen Madagaskarin maihinnousuun.


title: HMS Pakenham (G06)

text: Alus matkasi Mombasaan, josta se lähti 4. toukokuuta maihinnousuosaston mukana. Saattueen suojana olivat aluksen lisäksi "HMS Inconstant", "HMS Panther", "HMS Anthony", "HMS Active", "HMS Laforey", "HMS Lightning", "HMS Lookout", "HMS Paladin", "HMS Duncan" ja "HMS Javelin" sekä kahdeksan korvettia ja neljä miinanraivaajaa. Operaatiosta vapauduttuaan "HMS Pakenham" siirrettiin 9. toukokuuta Välimeren laivastoon "HMS Paladinin" ja "HMS Inconstantin" kanssa.


title: HMS Pakenham (G06)

text: Alus suojasi 13. kesäkuuta operaatio Vigorousiin kuuluvia saattueita. Se liittyi Välimeren laivaston hävittäjien kanssa risteilijöihin "HMS Cleopatra", "HMS Dido", "HMS Euryalus", "HMS Arethusa", "HMS Coventry", "HMS Newcastle" ja "HMS Birmingham" matkalla Maltalle. Seuraavana päivänä saattue joutui voimakkaaseen ilmahyökkäykseen. Italian laivaston merellä olon uhatessa 15. kesäkuuta Välimeren laivaston komentaja määräsi saattueen palaamaan Aleksandriaan. Saattue oli jatkuvien ilmahyökkäysten ja E-veneiden hyökkäysten kohteena. Seuraavana päivänä operaatio peruutettiin, ja "HMS Pakenham" palasi saattueen jäljellä olevien alusten mukana Aleksandriaan.


title: HMS Pakenham (G06)

text: Alus suojasi 28. kesäkuuta Aleksandriasta Suezin kanavan suulle "HMS Paladinin" kanssa taistelulaiva "HMS Queen Elizabethin", joka oli lähdössä Adenin kautta Yhdysvaltoihin korjattavaksi. Alus palveli heinäkuun alusta 12. Hävittäjälaivueen laivueenjohtajana.


title: HMS Pakenham (G06)

text: "HMS Pakenham" suojasi 14. heinäkuuta "HMS Paladinin", "HMS Jerviksen" ja "HMS Javelinin" kanssa saattueen Port Saidista Kyprokselle, mistä se palasi 17. heinäkuuta Port Saidiin. Alus suojasi 19. heinäkuuta samojen alusten kanssa risteilijöitä "HMS Didoa" ja "HMS Euryalusta", jotka tulittivat Marsa Matruhia.


title: HMS Pakenham (G06)

text: Alus liittyi 10. elokuuta Port Saidissa kolmen aluksen saattueen MW12 suojaksi koottuun laivasto-osastoon, johon kuuluivat "HMS Arethusa" ja "HMS Euryalus", "HMS Jervis", "HMS Kelvin", "HMS Aldenham","HMS Beaufort", "HMS Dulverton", "HMS Eridge", "HMS Hursley", "HMS Huroworth", "HMS Hyacinth" ja "HMS Antwerp" (operaatio Pedestal). Osastoon liittyivät 12. elokuuta Haifasta saapuneet "HMS Cleopatra", "HMS Dux", "HMS Javelin", "HMS Sikh" ja "HMS Zulu". Seuraavana päivänä alus palasi osaston mukana Port Saidiin. Aluksen palvelus saattueita suojaten ja merialuetta valvoen jatkui ilman mainittavia tapahtumia.


title: HMS Pakenham (G06)

text: Alus upotti 30. lokakuuta Port Saidin koillispuolella Saksan laivaston sukellusveneen "U-559" syvyyspommein yhdessä "HMS Petardin", "HMS Heronin", "HMS Dulvertonin" kanssa. Sukellusveneen upotukseen osallistui lisäksi Kuninkaallisten ilmavoimien 47. laivueen Short Sunderland -lentovene. Alus suojasi 16. marraskuuta Port Saidista Maltalle matkannutta saattuetta MH13, josta se erkani seuraavana päivänä palaten Aleksandriaan (operaatio Stoneage/M39). Alus suojasi 18. marraskuuta Maltalle matkannutta saattuetta MW13, joka joutui Dernan edustalla ilmahyökkäykseen. Se erkani seuraavana päivänä saattueesta palaten Aleksandriaan.